text:
कमला ह जब चऊथ पईत गरभ ले होईस त ऊमन ओला नई रखे के फइसला करिन, गरभ गिराय बर ओ मन अपन बस्ती ले 10 कोस दूरिहा बेनूर के सरकारी अस्पताल (प्राथमिक स्वास्थ्य केंद्र) जाय के फइसला नई करे रहिन. अभू तक ले वो ह घर ले जियादा ले जियादा हप्ता मं लगैय्या हाट तक ले गे रहिस.वो ह कहिथे, “मंय त ये जगा ला जानत घलो नई रहेंय, बाद मं मोर घरवाला एकर पता लगाय रहिस.”
कमला ह कुछेक बरस पहिली 30 बछर के अऊ 35 बछर के ओकर घरवाला रवि (नांव बदले गे हे), दूनों गोंड आदिवासी समाज के आंय. सबले पहिली ओमन उहाँ के एक झिन ‘डॉक्टर’ करा गीन जेकर दवाखाना ह ओ मन के बस्ती से लगे रहिस. वो ह कहिथे, “एक संगवारी हा एकर बारे मं बताय रहिस.” कमला अपन घर ले लगे थोकन जमीन मं साग भाजी कमाथे, जेन ला हाट मं बेचथे, रवि ह इहाँ के मंडी मं हमाली करथे अऊ अपन दू भाई मन संग मिलके 3 एकड़ मं गहुँ अऊ मक्का के खेती करथे. वो हा जेन दवाखाना के बात करत हे तेन ला हाईवे ले असानी ले देखे जा सकत हवय. दवाखाना ह अपन तरफ ले ‘अस्पताल’ होय के दावा करथे फेर एकर मुहटा मं ‘डॉक्टर’ के नाम वाला तख्ती तक ले नई लगे हे फेर ओकर दीवार मं लगे बेनर मं ओकर नांव के पहिली डॉक्टर लिखाय हवे.
कमला ह कहिथे, ये ‘डॉक्टर’ ह तीन दिन खाय बर 5 ठीन गोली दिस अऊ एकर बर 500 रुपिया लिस अऊ तुरते दूसर मरीज ला नांव लेके बला लिस. ये गोली के बारे मं और एकर ले होय नुकसान ला लेके कुच्छु नई कहिस, सबले बड़े बात ये कि कतक दिन मं कइसे गरभ गिर जाही, एकर कोनो किसिम के जानकारी नई दे गे रहिस.
दवाई खाय के कुछेक घंटा बितय कमला के खून जाय ला धरिस. वो हा बताथे, “मंय कुछेक दिन अगोरें फेर खून जाय हा नई रुकिस,त हमन जेन डॉक्टर ह दवाई दे रहिस तेकर करा फेर गेन. वो हा हमन ला सरकारी अस्पताल जाके सफ़ई करवाय ला कहिस.” इहाँ सफई के मतलब गरभ के ‘सफ़ाई’ आय.
बेनूर के सरकारी अस्पताल (प्राथमिक स्वास्थ्य केंद्र) के बहिर जाड़ के हल्का घाम मं एक ठन बेंच मं बइठे कमला गरभपात कराय के पहली होवैय्या जाँच बर अपन पारी ला जोहत रहिस. ये मं कम से कम आधा घंटा लगही फेर एकर सुरु अऊ खतम होय के बाद ओला 3 ले 4 घंटा अराम जरूरी आय. एकर बर एक दिन पहिली खून अऊ पिसाब के जरूरी जाँच कर ले गे रहिस.
छत्तीसगढ़ के नरायनपुर जिला के ये
सबले बड़े सरकारी अस्पताल (प्राथमिक स्वास्थ्य केंद्र) ला 2019 के आखिरी मं नवीनीकृत
करे गे रहिस. ये मं विशेष जचकी कमरा हवय जेकर दीवार मन मं हँसत महतारी अऊ तंदुरुस्त
लइका मन के के फोटो लगे हवय. ये अस्पताल मं 10 बिस्तरा के एक ठन वार्ड, तीन बिस्तरा
के जचकी कमरा, ऑटोक्लेव मशीन, गरभ के समे ला पूरा कर चुके अऊ जचकी बर आय माई लोगन
मन बर रहे के बेवस्था के संग बारी घलो हवय.ये हा बस्तर के आदिवासी बाहुल्य इलाका
मं सरकारी स्वास्थ्य सेवा के भरोसा देवत चेहरा आय.
राज के पूर्व मातृ स्वास्थ्य सलाहकार डॉक्टर रोहित बघेल बताथे, “बेनूर पीएचसी (नारायणपुर ब्लॉक) जिला के सबले बढ़िया अस्पताल (स्वास्थ्य केंद्र) आय जेन मं जम्मो तरह के सुविधा हवय. एकर 22 करमचारी मन मं एक झिन डॉक्टर, एक झिन आयुष चिकित्सा अधिकारी, 5 झिन नर्स, 2 झिन लैब तकनीशियन अऊ इहाँ तक ले एक झिन स्मार्ट कार्ड कंप्यूटर ऑपरेटर घलो सामिल हवय.”
ये अस्पताल मं इलाज बर लगभग 10 कोस दुरिहा तक के गांव के मरीज़मन आथें. 77.36 फ़ीसदी आदिवासी आबादी वाले ये ज़िला के आदिवासी मन आमतौर ले इहीच स्वास्थ्य केंद्र मं आथें. जेन मं जियादा करके गोंड, अबूझमडिया, हल्बा, धुर्वा, मुरिया अऊ मारिया समाज के लोगन मन होथें.
छींट वाला साल ले अपन चेहरा ला तोपे के कोसिस करत कमला हा कहिथे, “हमन ला मालूमे नई रहिस के इहाँ अइसन चीज कराय सकथन.” ओकर तिन झिन लईका हें जे मं 12 अऊ 9 बछर के दु टूरी अऊ 10 बछर के एक टूरा हे. ये सबके जनम घरेच मं होय रहिस,जचकी गोंड आदिवासी समाज के एक झिन दाई के मदद ले होय रहिस.जचकी ले पहिली धन ओकर बाद कमला के कोनो किसिम के देखरेख नई होईस. सरकारी अस्पताल मं इलाज कराय के ये ह ओकर पहिला अनुभव रहिस.वो हा कहिथे, मंय पहिली पईंत अस्पताल आय हंवव. मंय सुने जरुर रहेंव के आंगनबाड़ी मं गोली देय जाथे फेर उहाँ कभू नई गेंव.” इहाँ कमला ह ग्रामीण स्वास्थ्य आयोजक मन के (आरएचओ) जिकर करत हावे, जेन मन जचकी ले पहिली जाँच करे बर अऊ फ़ोलिक एसिड के गोली बांटे बर गाँव-बस्ती मन मं जाथें.
सार्वजनिक स्वास्थ्य प्रणाली अऊ कमला के बीच के ये दुरिहा इहाँ के मामला मन मं सहज बात आय. राष्ट्रीय परिवार स्वास्थ्य सर्वेक्षण- 4 (2015-16) के मुताबिक छत्तीसगढ़ के देहात मं रहत 33.2 फीसदी माईलोगन मन के जचकी अस्पताल मं नई होय. ये मं एकर घलो जिकर करे गे हे के देहात मं रहैय्या अऊ कमला जइसने गर्भ निरोधक के उपयोग नई करैय्या माईलोगन मन मं सिरिफ 28 फीसदी माईलोगन मं परिवार नियोजन बर कोनो स्वास्थ्य कार्यकर्ता ले बात करे हंवय. एनएफ़एचएस-4 मं यहू घलो कहे गे हवय के, ‘अनियोजित गर्भधारण सामान्य बात आय’ अऊ ‘गर्भपात करवइय्या लगभग एक-चौथाई माईलोगन मन मं गर्भपात ले जुड़े परेशानी मन ला दरज करे गे हवय’.
नारायणपुर जिला के देहात के 90 फीसदी आबादी खराब सड़क या फेर सड़क नई होय ले आय जाय के साधन नई मिले के सेती वो मन तक जचकी और ओकर बाद के मिलने वाला स्वास्थ्य सुविधा कमती बने हवय. फेर नरायनपुर जिला के सार्वजनिक स्वास्थ्य सेवा मं आठ पीएचसी, एक सामुदायिक स्वास्थ्य केंद्र (सीएचसी) अऊ 60 उप-स्वास्थ्य केंद्र आथे, जेन मं डॉक्टर मन के कमी बने हवय.डॉ. बघेल बताथे, “जिला मं विशेषज्ञ डॉक्टर मन के 60 फीसदी पद खाली हवय, जिला अस्पताल ला छोड़ के कोनो अस्पताल मं स्त्री रोग विशेषज्ञ नई ये.” ओरछा ब्लॉक के गरपा अऊ हंदवाड़ा के दूनो पीएचसी एक खोली मं चलत हे,उहाँ कोनो इमारत नई ये, उहाँ तइनात डॉक्टर घलो कतको मुस्किल ले जुझत हवय.
अइसन हाल के चलते कमला अऊ दूसर बनेच अकन माईलोगन मन जचकी ले जुरे कतको समस्या के निदान बर झोलाछाप डॉक्टर मन करा जाय ला मजबूर हो जाथें.जइसने ऊ ‘डॉक्टर’ जेकर करा कमला ह जाय रहिस. जिला मं स्वास्थ्य और पोषण मं यूनिसेफ द्वारा समर्थित कार्यक्रम के तहत काम करैय्या एनजीओ, ‘साथी समाज सेवी संस्था’, के सहायक परियोजना समन्वयक प्रमोद पोटाई जे हा गोंड आदिवासी समाज ले आथे, बताथे, “हमर कतको आदिवासी लोगन मं ला एकर कोनो जानकारी नई ये के कऊन एलोपैथिक डॉक्टर आय अऊ कऊन नो हे. हमर इहाँ ‘झोलाछाप डॉक्टर’ हावें जेन ला ‘नीम-हकीम’ (बिना काबिल होय दवाई देने वाला) कहे जाथे फेर उही मन सूजी-पानी, दवाई देवत रथें अऊ कऊनो ओकर मन ले सवाल नई करेय.”
डॉक्टर मन के कमी ला दुर करे बर राज सरकार ह ग्रामीण चिकित्सा सहायक (आरएमए) के पद बनाय रहिस. 2001 मं जेन बखत छत्तीसगढ़ राज बने रहिस तेन बखत कुल 1,455 स्वीकृत पद मन मं पीएचसी स्तर मं सिरिफ 516 चिकित्सा अधिकारी रहिन. 2001 के छत्तीसगढ़ चिकित्सा मंडल अधिनियम के पाछू ये मतलब रहिस के गाँव-देहात इलाका मन मं स्वास्थ्य कर्मचारी मन ला प्रशिक्षित करना. ‘प्रैक्टिशनर्स इन मॉडर्न मेडिसिन एंड सर्जरी’ नांव वाले तीन वर्षीय पाठ्यक्रम के नांव ला तीन महीना के भीतर बदल के ‘डिप्लोमा इन अल्टरनेटिव मेडिसिन’ कर दे गीस. एकर सेती मेडिकल काउंसिल ऑफ इंडिया (एमसीआई) ले कोनो परामर्श नई लेय गे रहिस अऊ आधुनिक चिकित्सा’ अऊ ‘सर्जरी’ जईसने शब्द मन के इस्तेमाल ला लेके कानूनी चिंता जताय गे रहिस.ये पाठ्यक्रम मं बायोकेमिक मेडिसिन, हर्बो-मिनरल मेडिसिन, एक्यूप्रेशर, फिज़ियोथेरेपी, मैग्नेटो-थेरेपी,योग अऊ फूल ले उपचार शामिल रहिस. आरएमए के रूप मं काबिल मन ला ‘सहायक चिकित्सा अधिकारी’ के पदनांव ले खासकरके देहात अऊ आदिवासी इलाका मं तइनात करना रहिस.
फेर एमसीआई ह ये कहत डिप्लोमा कोर्स ला ख़ारिज कर दिस के एकर ले डाक्टरी पेसा के मापदंड ह कमजोर होय के आसंका रहिस. तीन रिट याचिका (पहली 2001 मं इंडियन मेडिकल एसोसिएशन के छत्तीसगढ़ राज्य शाखा डहर ले अऊ बाकी मन स्वास्थ्य कार्यकर्ता मन के संगठन, नर्स मन के संघ अऊ दीगर डहर ले) बिलासपुर उच्च न्यायालय मं दायर करे गे रहिस. 4 फरवरी, 2020 मं अदालत ह कहिस के राज ह आरएमए बर ‘सहायक चिकित्सा अधिकारी’ के पदनांव ला खत्म करे सेती एक ‘नीतिगत निर्णय’ ले रहिस.अदालत ह कहिस के आरएमए ‘डॉक्टर’ के उपाधि के उपयोग नहीं करे सकंय, स्वतंत्र रूप मं खुदे होके काम नई करे सकंय वो मन हा एमबीबीएस डॉक्टर के देखरेख में काम कर सकत हें अऊ ‘बीमारी/ गंभीर हालत/जरूरी हालत मन मं सिरिफ प्राथमिक इलाज धन हालत ला बिगड़े ले रोके के काम कर सकत हें.
फेर आरएमए मन इलाज के एक बड़े खंती ला पाटे हें. डॉ. बघेल कहिथे,“डॉक्टर मन के कमी के सेती जेन मन झोला छाप डॉक्टर मन करा गे रहिन तेन मन कम से कम आरएमए करा जा सकत हें.ये मन थोर बहुत मेडिकल प्रशिक्षण ले हंवय अऊ वो मन गर्भनिरोधकों के बारे में सामान्य सुझाव दे सकत हें फेर एकर ले जियादा कुछु नई करे सकेंय. सिरिफ काबिल एमबीबीएस डॉक्टर ह गर्भपात ले जुरे सुझाव अऊ दवाई दे सकत हे.”
बघेल हा बताथे के साल 2019-20 मं राज मं 1,411 आरएमए काम करत रहिन. वो ह कहिथे, “महतारी अऊ बच्चा मन के मौत मं कमी बर ये मन ला नांव ज़रूर देना चाही.” छत्तीसगढ़ मं बच्चा मौत के दर जेन ह 2005-06 मं हजार पाछू 71 रहिस, वो हा 2015-16 मं घट के 54 होगे, फेर सरकारी अस्पताल मं संस्थागत जनम दर 2005-06 मं 6.9 फीसदी ले बढ़ के 55.9 फीसदी हो गे रहिस.(एनएफएचएस-4).
कमला ला रत्ती भर के ये ग्यान नई रहिस के सबले पहिली जेन ‘डॉक्टर’ करा गे रहिस,वो हा आरएमए रहिस धन पुरापुरी झोलाछाप डॉक्टर.ये दूनो मन ले कोनो भी गरभ गिरे के दवाई मेसोप्रिस्टॉल अऊ मिफीप्रेटोन देय के काबिल नई रहिस, जेकर लेय के सलाह कमला ला दे गे रहिस . बेनूर पीएचसी के प्रमुख, 26 बछर के एलोपैथिक डॉक्टर परमजीत कौर बताथे, “ये दवाई मन के सलाह देय के काबिल बने बर एमबीबीएस डॉक्टर मन ला घलो सरकारी अस्पताल मन मं 15 दिन के प्रशिक्षण शिविर मं हिस्सा ले ल परथे, मरीज के निगरानी करे ला परथे के खून बहुत जियादा झन बोहय अऊ एकर जाँच घलो करे ला परथे के गर्भपात के प्रक्रिया ला सही ढंग ले सुरु करे गे रहिस धन नई. नई त वो ह जानलेवा साबित हो सकत हे.”
कौर कहिथे के लगभग दू बछर पहिली जब ओकर तैनाती बस्तर के ये जगा मं होईस तेन बखत ले कमला के मामला जइसने लापरवाही के कतको मामला देखे हे. ओकर बहिर के मरीज मन के रजिस्टर मं अउसत 60 मरीज के सूचि हवय, जेन ह एके दिन मं अलगे-अलगे ढंग ले सिकायत ले के आथें अऊ सनिच्चर के (जब वो इलाका मं बजार भरथे) अइसन मरीज के संख्या सैकड़ा तक ले हबर जाथे. वो ह कहिथे, “मंय ओपीडी मं अइसने ‘सुधार’ मामला कस प्रजनन ले जुरै मामला बनेच तदाद मं देखथों जेन मन मं झोलाछाप डॉक्टर मन ले इलाज कराय के बाद आथें. प्रेरित गर्भपात मं लापरवाही करे ले संक्रमण हो सकत हे जेकर ले बांझपन, गंभीर रोग धन मउत तक हो सकत हे.इहाँ आय जियादा करके माईलोगन मन ला ये सब बात के ग्यान नई रहय. वो मन ला एक ठन गोली देके लहुंटा देथें जबकि दवई देय ले पहिली ओकर एनीमिया अऊ ब्लड-सुगर के जाँच होना चाही.”
बेनूर ले 17 कोस दुरिहा धोडई के दीगर पीएचसी मं हल्बी आदिवासी समाज के 19 बछर के सीता (बदले नांव) अपन 2 बछर के लईका संग आय हे. वो ह कहिथे, “मोर लईका घर मं पइदा होय रहिस अऊ मंय कभू अपन गरभ के बखत धन ओकर बाद ककरो ले कभू सलाह नई लेंय.” ओकर पास के आंगनबाड़ी - जिहाँ जचकी ले पहिली अऊ बाद मं जाँच करे बर स्वास्थ्य कार्यकर्ता आथें - ओकर घर ले 15 मिनट के पइदल रास्ता आय. वो हा कहिथे, “वो मन जेन कुछु कहिथें मोर समझ मं नई आवे.”
डाक्टरी पेसा ले जुरे जतको लोगन मन ले मोर भेंट घाट होईस, ओ मन मं बनेच के कहना रहिस के डाक्टरी सलाह देय मं भासा के रुकावट देखे ला आथे, देहात बस्तर के आदिवासी जियादा करके गोंडी बोलथें धन हल्बी अऊ वो मन ला छत्तीसगढ़ी थोर बहुत समझ मं आथे. हो सकत हे डाक्टरी पेसा के ये मन इहाँ के न हों धन ये भासा मन मं सिरिफ एक ला जानत हो. समझ जुड़ाव एक ठन अऊ समस्या आय. धोडई के 38 बछर के आरएमए, एल. के. हर्जपाल कहिथे, “धोडई पीएचसी के दायरा मं 47 गांव आथे जेन मं 25 गाँव तक पहुंचे बर कोनो सड़क नई ये. भीतर के इलाका मन मं पहुंचना अऊ घलो मुश्किल आय अऊ भाषा के घलो अपन समस्या हवय एकर सेती हमन ठीक ढंग ले अपन काम(गर्भवती महतारी के जांच-पड़ताल) नई कर सकन. हमर सहायता करेइय्या नर्स /दाई (एएनएम) मं ला सब्बो घर तक पहुँच पाय मं बहुतेच मुस्किल हो जाथे अऊ फेर वो मन एक-दूसर ले बनेच दुरिहा मं हवंय.” माईलोगन मन तक सार्वजनिक स्वास्थ्य सेवा पहुँचाय बर राज सरकार ह 2014 ले बाइक एम्बुलेंस के सुरुवात करे रहिस अऊ अब जिला मं अइसने पांच एम्बुलेंस हवय.
22 बछर के दशमती यादव ऊ लोगन मन ले एक आय जेकर बर ये एम्बुलेंस के इस्तेमाल करे गे रहिस. वो अऊ ओकर घरवाला प्रकाश बेनूर पीएचसी से कुछेक कोस दुरिहा 5 एकड़ जमीन मं खेती करथें. ओ मन के महिना भर के एक बेटी हवय. दशमती बताथे, “जब मंय पहिली बखत गरभ ले रहेंय त गाँव के सिरहा (पारंपरिक हकीम) ह मोला कहे रहिस के मंय आंगनवाड़ी धन अस्पताल झन जांव. वो मन कहे रहिन के मोर खियाल राखहिं फेर जनम ले के कुछु बखत बाद मोर लईका (बेटा) मर गे. एकर सेती ये बखत मोर घरवाला ह एम्बुलेंस ला फोन करिस अऊ मोला जचकी बर बेनूर लाय गिस.” बस्ती ले 6 कोस दुरिहा बने ये पीएचसी के तरफ ले महतारी एक्सप्रेस नांव के एम्बुलेंस चलाय जाथे जेन ला 102 मं फोन करके बलाय जा सकत हे. दशमती के बेटी अब बने हालत मं हवय अऊ जब वो हा बोलथे त ओकर दाई के खुसी के ठिकाना नई रहय.
नरायनपुर मं ज़िला स्वास्थ्य सलाहकार डॉक्टर मीनल इंदुरकर कहिथे, “अस्पताल मं जियादा ला जियादा जचकी बर माईलोगन मन के उछाह बढ़ाय सेती 2011 मं [केंद्र सरकार डहर ले] जननी शिशु सुरक्षा योजना सुरु करे गे हवय, जेन मं अस्पताल तक आये के खरचा, अस्पताल मं मुफत मं रहे के, मुफत मं खाय के अऊ ज़रूरत के मुताबिक़ दवई दे जाथे. अऊ प्रधानमंत्री मातृ वंदना योजना के तहत वो महतारी मन ला 5,000 रुपिया नक़द दिये जाथे जेन हा जचकी ले पहिले चार घाओ जाँच करवाथें, कोनो अस्पताल मं जचकी होथे अऊ अपन लईका ला जम्मो टीका लगवाथें.
बेनूर पीएचसी मं, जिहां कमला अपन एमटीपी ला अगोरत रहिस,रवि अपन घरवाली बर एक कप चाहा लेके आथे. फुल शर्ट अऊ नीला जींस पहिने रवि ह फोर के बताथे के वो ह अपन घर के मन ला ये नई बताय हे के वो मन अस्पताल काबर आंय हें. वो हा कहिथे,“ हमन वो मन ला बाद मं बताबो. हमन ला 3 लईका मन ला पालना-पोसना हवय, हमन एक अऊ लईका ला सम्भाले नई सकन.”
बालपन मं कमला अनाथ होगे रहिस अऊ ओकर कका हा पाल-पोस के बिहाव घलो करवाईस, वो हा बिहाव ले पहिली अपन घरवाला ला नई देखे रहिस. वो हा कहिथे, “मोर पहिली महवारी के बाद मोर बिहाव कर दे गे रहिस. हमर समाज मं अइसनेच होथे.मोला मालूम नई रहिस के बिहाव मं का होथे. मोर महवारी ला लेके मोर काकी हा अतकेच कहे रहिस के ‘डेट आएगा’. मंय कभू स्कूल नई गेंय अऊ मोला पढ़े ला नई आवे. फेर मोर तीनों लईका स्कूल मं पढ़त हवंय.” लईका मन के पढ़े के बात करत वो हा गरब ले भर जाथे.
कमला कुछेक महिना बाद फेर ये अस्पताल मं आके नसबंदी कराय के अपन इरादा ला बताथे. ओकर घरवाला अपन नसबंदी नई करवाय काबर के ओकर मानना आय के एकर ले ओकर मरदानगी ला नुकसान पहुँचही. इहाँ आय के बाद ओला पहिली बेरा गरभनिरोध अऊ नसबंदी जइसन चीज के पता चलिस फेर ये बाबत दे गेय जानकारी मन ला थोरेच बखत मं वो हा समझ गे रहिस. वो हा कहिथे, “डॉक्टर हा मोला बताईस के अगर मंय गरभ नई चाहों त ये हा एक तरीका आय.” कमला ला परिवार नियोजन के तरीका मन के जानकारी 30 बछर के उमर मं होय हे, जेन बखत वो हा 3 लईका के महतारी आय. अऊ अब एक ठन आपरेसन वो ला गरभ होय ले पूरा पूरी रोक दिही.
रिपोर्टर ह ये कहिनी बर मदद करैय्या भूपेश तिवारी, अविनाश अवस्थी, अऊ विदुषी कौशिक के अहसानमंद हे.
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे जाने वाले ये रिपोर्टिंग ह राष्ट्रव्यापी प्रोजेक्ट 'पापुलेशन फ़ाउंडेशन ऑफ़ इंडिया' डहर ले समर्थित पहल के हिस्सा आय, जेकर ले आम मनखे के बात अऊ ओकर अनुभव ले ये महत्तम लेकिन किनारा मं रख दे गे समाज के हालत के पता लग सकय
ये लेख ला फेर ले प्रकाशित करे ला चाहत हवव? त किरिपा करके [email protected] मं एक cc के संग [email protected] ला लिखव।
अनुवाद: निर्मल कुमार साहू


c: text/html

text:
धमतरी । एन्टी करप्शन ब्यूरो ह जिला आबकारी अधिकारी ल 25 हज़ार के रिस्वत लेवत रंगे हाथ गिरफ्तार करिस हे। बताय जात हे के जिला आबकारी अधिकारी ह दानीटोला म संचालित शराब दुकान के किराए म हिस्सेदारी मांगत रिहिस हे। ये दुकान के मकान मालिक ल 1 लाख 25 हज़ार रुपिया मासिक किराया देय जात हे। मकान मालिक के शिकायत म कार्रवाई करे गिस हे। जे टेम जिला आबकारी कार्यालय म रिश्वत लेवत रिहिस हे। तभे एन्टी करप्शन के टीम ह जिला आबकारी अधिकारी ल गिरफ्तार करिस हे। अउ अपन संग ले गिस हे ।
जिला आबकारी अधिकारी रिस्वत लेवत गिरफ्तार
धमतरी । एन्टी करप्शन ब्यूरो ह जिला आबकारी अधिकारी ल 25 हज़ार के रिस्वत लेवत रंगे हाथ गिरफ्तार करिस हे। बताय जात हे के जिला आबकारी अधिकारी ह दानीटोला म संचालित शराब दुकान के किराए म हिस्सेदारी मांगत रिहिस हे। ये दुकान के मकान मालिक ल 1 लाख 25 हज़ार रुपिया मासिक किराया देय जात […]
Related Posts
Nothing found!
It looks like nothing was found here!

robotstxt: allowed

filter: keep


text:
रायपुर। नवरात परब म प्रदेश के धर्मस्व मंत्री बृजमोहन अग्रवाल ह पंचमी के दिन परिवार, सहयोगी कार्यकर्ता संगी-संगवारी मन के संग डोंगरगढ़ के पहाड़ी म विराजित माँ बम्लेश्वरी के दरबार पहुँचिन अऊ माता के दर्शन करिन। उमन माता रानी के आरती उतारिन अऊ पूजा-अर्चना करके छत्तीसगढ़ के जनता के खुशहाली बनाए प्रार्थना करिन।
मुख्यमंत्री के 24 मार्च के दिन के लोक सुराज अभियान के दौरा
मुख्यमंत्री डॉ. रमन सिंह काल 24 मार्च के दिन लोक सुराज अभियान के दौरा म रहिहीं। डॉ. सिंह निरधारित कार्यक्रम के अनुसार रायपुर ले बिहनिया 9.30 बजे हेलीकॉप्टर ले रवाना होहीं। डॉ. सिंह अचानक कोनो एक गांव म पहुंचके उहां चौपाल म गांव वाले मन ले मिलहीं। मुख्यमंत्री अचानक कोनों दू समाधान शिविर मन म सामिल होए के बाद मंझनिया तीन बजे कोरिया जिला के मुख्यालय बैकुण्ठपुर पहुंचहीं अऊ उहां संझा 5.30 बजे कलेक्टोरेट सभाकक्ष म आयोजित बैठक म सूरजपुर अऊ कोरिया जिला के समीक्षा करहीं। डॉ. सिंह रात 7.30 बजे प्रेस कॉन्फ्रेंस के बाद बैकुण्ठपुर म रतिहा थिरावन करहीं। मुख्यमंत्री आघू दिन 25 मार्च को बिहनिया 9.30 बजे बैकुण्ठपुर ले हेलीकॉप्टर से रवाना होके बिहनिया 10.30 बजे रायपुर लहुट आहीं।
उच्च शिक्षा मंत्री पाण्डेय ह नवाचार के प्रोटोटाइप निर्माण बर गोयल ल भेंट करिन सात लाख के चेक
रायपुर उच्च शिक्षा अऊ विज्ञान अउ प्रौद्योगिकी मंत्री प्रेमप्रकाश पाण्डेय ह आज संझा राजधानी स्थित अपन निवास कार्यालय म दुर्ग जिला के ओमप्रकाश गोयल ल इनोवेशन फण्ड कार्यक्रम के तहत सात लाख रूपिया के चेक दीन। ये राशि श्री गोयल ल ऊंखर नवाचार के प्रोटोटाइप निर्माण करे बर देहे गीस। श्री पाण्डेय ह श्री गोयल ल प्रोटोटाइप निर्माण बर अपन बधाई अऊ शुभकामना दीन। ए अवसर म छत्तीसगढ़ विज्ञान अउ प्रौद्योगिकी परिषद के महानिदेशक डॉ. के. सुब्रमण्यम घलोक उपस्थित रहिन।
सड़क अउ पानी दुनों म चल सकत हे ‘ओप्टर टू ए वन’ बाईक
दुर्ग जिला के ओमप्रकाश गोयल अउ भीष्म जोशी कोति ले नवाचार के अंतर्गत ‘ओप्टर टू ए वन’ बाईक के निर्माण प्रस्तावित करे गए हे। ये बाईक सड़क अउ पानी दुनों म चल सकत हे। जेखर उपयोग प्रदेश के जलाशय मन म जलकुम्भी अउ आन कचरा आदि सामान ल साफ करे बर करे जा सकत हे। एखर अलावा बाढ़ राहत बर घलोक एकर उपयोग करे जा सकत हे। ए प्रोटोटाइप निर्माण बर छत्तीसगढ़ विज्ञान अउ प्रौद्योगिकी परिषद कोति ले वित्तीय सहायता प्रदान करे जात हे। एखर तहत ओ मन ल आज प्रोटोटाइप निर्माण बर विमुक्त करे जाय वाले राशि के पहली किश्त के रूप म सात लाख रूपिया के राशि प्रदान करे गीस। ए काम ल इंदिरा गांधी कृषि विश्वविद्यालय के डिपार्टमेंट ऑफ फार्म मशीनरी एण्ड पावर इंजीनियरिंग, फैकल्टी ऑफ एग्रीकल्चर इंजीनियरिंग के प्राध्यापक डॉ. अजय वर्मा के मार्गदर्शन म पूरा करे जाही। ए प्रोटोटाइप निर्माण के कुल लागत राशि दस लाख रूपिया हे। ए निर्माण ल छह महिना म पूरा करे के लक्ष्य रखे गए हे।
अमित के माफी म सिंहदेव के तंज, कहिन – विश्वसनीय नइए अइसे विधायक
रायपुर। छत्तीसगढ़ राज्यसभा चुनाव के दौरान शुक्रवार के तीन विधायक मन अमित जोगी, जोगी समर्थक विधायक आर।के। राय अउ सियाराम कौशिक ह मतदान नइ करे के घोषणा अउ सार्वजनिक मंच म छत्तीसगढ़ प्रभारी पुनिया ले माफी के मांग ल लेके नेता प्रतिपक्ष सिंहदेव ह तंज कसीस हे। उमन ह कहिन किअइसे विधायक मन के कोनो विश्वसनीयता नइए। पहिली बोल ही कि नि:शर्त समर्थन देवो अउ अभ शरत रख दीस।


text:
कवर्धा। जिला के बैगा जनजाति ल राष्ट्रपति के दत्तक पुत्र के उपाधि मिले हे, फेर अतक बड़े तमगा के बाद घलो पंडरिया ब्लॉक के 30 बैगा परिवार मन के रासन कार्ड नइ बने हे। जेकर ले एमन ल महंगा दाम म बाजार ले रासन लेहे बर पड़त हे। ये परिवार ह रासन कार्ड बर पंचायत, जनपद अऊ संबंधित बिभाग के चक्कर काटत हे। फेर समस्या के गंभीर होए ले जम्मो जिला मुख्यालय पहुंचिन। अऊ दफ्तर म जमा होइन, एकर ले अधिकारी अपन गलती मानिस। अऊ बताइस कि जनपद कर्मी ये परिवार मन के आधार कार्ड अऊ पासबुक के फोटो कॉपी जमा करे म कोताही बरते के कारन ओमन के रासन कार्ड नइ बन पाइस हे। अब अधिकारी बैगा परिवार के रासन कार्ड बनाए के बात करत हे।
30 बैगा परिवार मन के रासन कार्ड बनाय म लापरवाही
कवर्धा। जिला के बैगा जनजाति ल राष्ट्रपति के दत्तक पुत्र के उपाधि मिले हे, फेर अतक बड़े तमगा के बाद घलो पंडरिया ब्लॉक के 30 बैगा परिवार मन के रासन कार्ड नइ बने हे। जेकर ले एमन ल महंगा दाम म बाजार ले रासन लेहे बर पड़त हे। ये परिवार ह रासन कार्ड बर पंचायत, […]


text:
रायपुर । छत्तीसगढ़ म बीते 14 साल से सत्तारूढ़ भारतीय जनता पार्टी (बीजेपी) ह अपन संगठनात्मक खरचा बर लोगन मन ले पइसा लेवत हवय। बीजेपी ह सहयोग निधी के नाम पर हर साल हाट-बाजार, दुकान ले पइसा लेथे । जेखर रसीद भी दे थे।
राजधानी म बीजेपी ह आजीवन सहयोग निधी बर 16 मंडल बनाए हे। एखर जानकारी देवत हुए छत्तीसगढ़ बीजेपी के प्रवक्ता संजय श्रीवास्तव ह किहिस कि पार्टी ल संगठनात्मक खरचा करे बर पइसा के जरूरत हो थे । ए पइसा ह जनता-जनार्दन डर ले आ थे। ओखर कहना हवय कि बीजेपी ल ए पइसा सहयोग निधी के नाम पर मिल थे। अउ पारटी के पदाधिकारी मन हर साल हाट-बाजार, दुकानदार मन ले पइसा ले थे। इही क्रम म रविवार को पंडित दीनदयाल उपाध्याय के पुण्यतिथि पर राजधानी म बीजेपी के सभी 16 मंडल के पदाधिकारी मन ह हाट-बाजार, दुकान अउ अन्य लोगन मन ले पइसा लिस हे। एखर बदला म बीजेपी के पदाधिकारी मन ह बकायदा रसीद भी दिस हे।
आगे छत्तीसगढ़ बीजेपी प्रवक्ता संजय श्रीवास्तव कहिन कि भारतीय जनता पार्टी शुरूआत के दिन से पारटी के कार्यकर्ता, संगठन के रोज के जरूरत के पूर्ति अउ कार्यालय आदि जमो तरह के खरचा बर जन सहयोग अउ कार्यकर्ता मन के सहयोग के माध्यम ले पारटी ह धीरे-धीरे कर आगे बढ़ाए के काम करत हे। ऐखर बर पारटी हर बरस आजीवन सहयोग राशि इकट्ठा करथे । वो ह कहिन कि ए बरस रविवार के शहर के 16 मंडल ह आजीवन सहयोग निधी ले के शुरूआत करिस हे।
रायपुर । छत्तीसगढ़ म बीते 14 साल से सत्तारूढ़ भारतीय जनता पार्टी (बीजेपी) ह अपन संगठनात्मक खरचा बर लोगन मन ले पइसा लेवत हवय। बीजेपी ह सहयोग निधी के नाम पर हर साल हाट-बाजार, दुकान ले पइसा लेथे । जेखर रसीद भी दे थे।


text:
नवनीत शुक्ला, मुंगेली । जिला के नवा कलेक्टर के आय ले कर्मचारी- अधिकारी मन समय म दफ्तर त आथे लेकिन जाए बर समय ले एक-दू घंटा पहिली निकल जाथे। अइसने सरकारी गाड़ी के उपयोग सरकारी काम में कम निजी काम जादा होवत हे। येखर बर कलेक्टर ल धियान दे बर पड़ही।
सरकारी काम निबटाए बर मिले सरकारी गाड़ी के उपयोग अगर अधिकारी अपन निजी काम म करथैं तौ ओला का कहे जाय। वइसे तो मुंगेली ल जिला बने 6 साल हो गे हे। अउ सरकारी नियम के हिसाब ले अधिकारी मन ल मुख्यालय म या मुख्यालय ले एक निश्चित दायरा म निवास करना हे पर आज भी कई विभाग के अधिकारी अउ कर्मचारी मन ह बिलासपुर ले आना जाना करथैं । अउ कुछ मन ह तो सरकारी गाड़ी ल बिलासपुर आय जाय बर उपयोग करथें। एखर बारे मे कोई सुनवाई तक नही हे ,,पर कलेक्ट्रेट म 4 बजथे तहाँ बिलासपुर ले आना जाना करैया कर्मचारी मन ह अपन जाय के तइयारी सुरू कर देथे । जेखर कारण संबंधित विभाग के काम काज भी प्रभावित होथे। ये मामला म हमर कलेक्टर साहब ल भी जानकारी होना चाही की ओखर कर्मचारी मन समय से पहिली मुख्यालय ल छोड़ देते थे। हमर जिला के मुखिया के कार्यभार सम्हाले के बाद कलेक्ट्रेट परिसर म बहुत सुधार होय हे। ओखर मुस्तैदी अउ कार्य के प्रति निष्ठा भाव के कारण अधिकारी अउ कर्मचारी मन सुबह के राष्टगान के समय म उपस्थित होना सुरु कर दे हे । ये हमर कलेक्टर साहब के ही देन है कि गुड मोर्निंग मुंगेली जेमा अधिकारी , कर्मचारी, लइकामन तक बढ़चढ़ के हिस्सा लेवत हे। अब अगर साहब ह ये फरमान निकाल दय की जिला म काम करैइया अधिकारी , कर्मचारी मन मुख्यालय म या मुख्यालय ले एक निश्चित दायरा म रहय । तव अउ जिला के विकास कार्य म तेजी देखे बर मिलहि। अउ सरकारी खजाना म बोझा भी कम पड़ही।
नवनीत शुक्ला, मुंगेली । जिला के नवा कलेक्टर के आय ले कर्मचारी- अधिकारी मन समय म दफ्तर त आथे लेकिन जाए बर समय ले एक-दू घंटा पहिली निकल जाथे। अइसने सरकारी गाड़ी के उपयोग सरकारी काम में कम निजी काम जादा होवत हे। येखर बर कलेक्टर ल धियान दे बर पड़ही।


text:
रायपुर। छत्तीसगढ़ सरकार ल पहिली शिक्षाकर्मी, फेर स्वास्थ्य बिभाग के कर्मचारी ओकर बाद आंगनबाड़ी कार्यकर्ता मन अपन मांग ल लेके घेरे के कोसिस करिन। फेर अब मितानिन मन घलो अपन 3 सूत्रीय मांग ल लेके सरकार उपर दबाव बनाए के तइयारी म हे। सबले बड़ बात ये हे कि ये दरि मितानिन 100 या 200 के संख्या म नइ हे बल्कि 70 हजार के संख्या म हें। सोमवार के पूरा प्रदेस भर के लगभग 70 हजार के संख्या म मितानिन सीएम हाउस के घेराव करे पहुंचिन, जिहां ओमन के समर्थन बर कांग्रेस के राज्यसभा सांसद छाया वर्मा पहुंचिस। छाया वर्मा ह कहिस कि ओ राज्यसभा म घलो मितानिन के मुद्दा उठाही। एकर संग ही कांग्रेस के घोसना पत्र म घलो मितानिन मन के बिसय जोड़े जाही। आप मन ल बता दन कि मितानिन मन के तीन सूत्रीय मांग म बेतन वृद्धि, नियमित अऊ सहायक मितानिन मन ल नियमित करे के मांग सामिल हे।
बड़ संख्या म मितानिन सीएम हाउस के घेराव करे पहुंचिन
रायपुर। छत्तीसगढ़ सरकार ल पहिली शिक्षाकर्मी, फेर स्वास्थ्य बिभाग के कर्मचारी ओकर बाद आंगनबाड़ी कार्यकर्ता मन अपन मांग ल लेके घेरे के कोसिस करिन। फेर अब मितानिन मन घलो अपन 3 सूत्रीय मांग ल लेके सरकार उपर दबाव बनाए के तइयारी म हे। सबले बड़ बात ये हे कि ये दरि मितानिन 100 या 200 […]
Related Posts
Nothing found!
It looks like nothing was found here!


text:
भुवन वर्मा, बिलासपुर 29 मई 2020
रायपुर। छत्तीसगढ़ के पहली मुख्यमंत्री जेखर अंदाज अलग रहीसे,जेन आई एस,आई पी एस,प्रोफेसर के परीक्षा म सबले आघु रहीस,जेन ह ठेठ छत्तीसगढ़ के गोठ करै,जेखर मुँह म दुकालु,सुकालु,चैतु अउ बैसाखु समाए रहै,अड़बड़ हुशियार, नेता बर नेता ,अफसर बर अफसरी ।जोगी जी खूब हँसी मजाक करै ,उनखर भाषन म जादू के गुन रहीसे,दोहा चौपाई बिना गोठ नई करत रहीसे,जोगी जी गरीबजन ,दलितमन के आदर्श अउ पहिचान ए।अजित प्रमोद जोगी जी म पोट्ठ जीजिविषा रहीसे,मिलनसार, जोगी जी बढ़िया लेखक घलो रहीसे।दुरघटना म ओखर कनिहा टूटगे,नहीं ओखर आघु म कोनो खड़ा होए के हिम्मत नई करतीच,जिंदगी भर जाति के लड़ाई लडे़ हे।मैं तो ओला आधुनिक भारत के एकलव्य कथौ।महाभारत के एकलव्य ह अपन अंगूठा दान दे रहीसे अउ जोगी जी अपन कनिहा ल बलिदान कर दिच।छत्तीसगढ़ ल अपन तीन साल के अगुवाई म नवा दिसा देवईया ,बिलासपुर के बिकास पुरुष के अईसना जाना भारी दुख अउ अखरदानी के बात ए। सरई के लकड़ी सही मजबूत इक्छाशक्ति के धनी जोगी जी जतका विद्वान रहीसे ओतके सरल घलो रहीसे।उंखर जाना ह एक युग के अवसान बरोबर हे।मैं जतका लिखी हव ओतके कम ए।हे परमात्मा जोगी जी ल अपन चरण म स्थान देहा,ए मोर बिनती हे। रेणु जी अमित अउ रिचा जी ल ए दुख ल सहे के शक्ति देहा।विनम्र श्रद्धांजलि।
तरुण कौशिक, कार्यकारी संपादक, डिसेंट रायपुर अखबार


text:
Bharat Ma Sang Pyar Karo CG Poem Kavita
असान नइ रिहिस अजादी
सबझन लहू बोहाये हे
जेंन आज देस के संग नही
तेन ल पाकिस्तान बियाए हे
अजाद हवा नइ असान रिहिस
फेर बेड़ी घलो नई शान रिहिस
जेंन करना है तेन यार करो
फेर भारत माँ संग प्यार करो
- मयंक चतुर्वेदी मानस, रायपुर
संगवारी मन ला हमर यह लिखे गए पोस्ट ह कैसे लगीस कमेंट के माध्यम से जरूर बताहू औउ एला दूसर के संग शेयर करेला भुलाहु मत.
आप मन एला व्हाट्सएप औउ फेसबुक टि्वटर या टेलीग्राम जैसे सोशल मीडिया म शेयर कर सकत हव,
जेकर से यह छत्तीसगढ़ के कोना-कोना म पहुंच सके,अउ सब्बोजन एकर पढ़ के आनंद ले सके.


text:
अम्बिकापुर। सेंट्रल जेल म 8 कैदी डायरिया ले पीड़ित पाए गिस। पाछु तीन दिन म सेंट्रल जेल के 8 कैदी ल इलाज बर रायपुर रेफर करे गिस। जब ये पूरा मामला म DIG जेल ह प्रथम दृष्टया कैदी मन के खाना म गड़बड़ी पाइस त केंद्रीय जेल के डिप्टी सुपरिटेंडेंट ल हटा दिस। जउन ह जेल म खाद्य साखा के प्राभारी घलो रहिस। लगभग 15 कैदी अंबिकापुर मेडिकल कॉलेज म भर्ती हे संग ही 100 दूसर कैदी मन घलो डायरिया ले पीड़ित बताए जात हे। फिलहाल जेल प्रसासन ये कैदी मन ल बेहतर स्वास्थ्य सुविधा उपलब्ध कराए म जुटे हे।
खाना म गड़बड़ी : अम्बिकापुर जेल के डिप्टी सुपरिटेंडेंट ल हटा दे गिस
अम्बिकापुर। सेंट्रल जेल म 8 कैदी डायरिया ले पीड़ित पाए गिस। पाछु तीन दिन म सेंट्रल जेल के 8 कैदी ल इलाज बर रायपुर रेफर करे गिस। जब ये पूरा मामला म DIG जेल ह प्रथम दृष्टया कैदी मन के खाना म गड़बड़ी पाइस त केंद्रीय जेल के डिप्टी सुपरिटेंडेंट ल हटा दिस। जउन ह […]
Related Posts
Nothing found!
It looks like nothing was found here!


text:
रायपुर । जनता कांग्रेस छत्तीसगढ़(जे) के खेत चलो अभियान के सुरुआत सोमवार के पार्टी सुप्रीमो अजीत जोगी ह करिन। उमन ह राजधानी रायपुर ले लगे मुजगहन गांव म पहुंचके अभियान के सुभारंभ करिन। मुजगहन गांव के खेत मन म पहुंचके जोगी ह किसान मन के मदद करिन हे। ये दउरान गांव के सरपंच संदीप यदु ह जोगी ल बासी, प्याज अउ चटनी भेंट कर के उंखर सम्मान करिन। जेला जोगी ह किसान मन के संग खेत म खाइस। ये बेरा म उमन ह किसान मन ल अपन पार्टी के चुनाव चिन्ह बतात हुए पार्टी के योजना घलो बताइस।
मुजगहन म खेत चलो अभियान के सुरुआत करत हुए जोगी ह बासी के संग रखिया बड़ी, प्याज, आचार के आनंद लिस हे। बता दन के किसान खेत मन म काम करत हुए मझनिया के बेरा म बासी ल मुख्य तउर म खाथे। जोगी ह गांव म धान के रोपा लगाइस अउ कहिन के किसान मोर भाई हे। मैं हमेसा ले उंखर संग हव । प्रदेम म किसान मन के हालत बदतर हो चुके हे। 15 बछर के रमन राज म कई किसान मन के मउत होइस हे।
बहू देही मुख्यमंत्री ल टक्कर
मुख्यमंत्री रमन सिंह के निरवाचन क्षेत्र राजनांदगांव म सबले जादा किसान मन के मउत होइस हे। जोगी ह कहिन के बहू ऋचा जोगी राजनांदगांव प्रभारी के रूप म काम करही। अब चुनाइ मइदान म एक महिला मुख्यमंत्री रमन सिंह ल टक्कर देही। उंम कहिन के हमार सरकार आत ही किसान मन के धान के समरथन मूल्य 2500 रुपिया कर दे जाही। जोगी कांग्रेस किसान अउ गरीब मन के पार्टी हे।
29 जुलाई तक ‘खेत चलो’ अभियान
रायपुर । जनता कांग्रेस छत्तीसगढ़(जे) के खेत चलो अभियान के सुरुआत सोमवार के पार्टी सुप्रीमो अजीत जोगी ह करिन। उमन ह राजधानी रायपुर ले लगे मुजगहन गांव म पहुंचके अभियान के सुभारंभ करिन। मुजगहन गांव के खेत मन म पहुंचके जोगी ह किसान मन के मदद करिन हे। ये दउरान गांव के सरपंच संदीप यदु ह जोगी ल बासी, प्याज अउ चटनी भेंट कर के उंखर सम्मान करिन। जेला जोगी ह किसान मन के संग खेत म खाइस। ये बेरा म उमन ह किसान मन ल अपन पार्टी के चुनाव चिन्ह बतात हुए पार्टी के योजना घलो बताइस।


text:
कतको दीवाना हे (छत्तीसगढ़ी गजल)
किस्मत के सितारा हा चमक जाही लगत हे ।
मन तोर दीवाना हे भटक जाही लगत हे ।।
खुशबू ले भरे तन मा रथे मन घलो सुंदर
तोर तीर जमाना ये जटक जाही लगत हे ।
कतको दीवाना हे अउ कतको अभी होही
कतको इहाँ फाँसी मा लटक जाही लगत हे ।
अब रोज नियम बनथे जाबे जे शहर मा
आगू जब तैं आये भसक जाही लगत हे ।
वादा तैं करे रोज मिले बर हे अकेला
मौका जे मिले आज बिचक जाही लगत हे ।
मन आज दरस माँगे नवा रोग लगे हे
तोला देख सबो रोग दबक जाही लगत हे ।
अब तोर भरोसा के इहाँ जरूरत हे मोला
डोंगा ये भँवर बीच अटक जाही लगत हे ।
ये ताजमहल मोर बनन दे ऐ मुदिता
सब तोर बिना जोड़ी धसक जाही लगत हे ।
माधुरी डड़सेना ” मुदिता “


text:
रायपुर । राजधानी के 9 वर्षीय मासूम सानिया ल नई जिंदगी मिलगिस। सानिया ल बड़का पहचान वो बखत मिलिस, जब आईजी प्रदीप गुप्ता ह सानिया ल ओखर जन्म दिन म एक दिन बर पुलिस अधिकारी बनाए रिहिस हे। सानिया ल पेरिटोनियल डायलिसिस के बीमारी रिहिस हे। मीडिया म सानिया के बीमारी ठीक करे बर अपील के बाद राजधानी के बालाजी अस्पताल ह ओला ठीक करके बीड़ा उठाइस हे। 10 दिन चले ऑपरेशन म 24 डॉक्टर के टीम ह काम करिस। सानिया के ऑपरेशन दुनिया के 6वां अउ देश के पहला किडनी ट्रांसप्लांट हवय। सोनिया ह ऐखर बर सबो झन ल धन्यवाद दिस हे। सानिया कहिन कि बड़े होकर वो ह डीआईजी बनही अउ डंडा ले गुण्ड मन ल ठिकाना लगाही।
सानिया ल मिलिस नई जिंदगी
रायपुर । राजधानी के 9 वर्षीय मासूम सानिया ल नई जिंदगी मिलगिस। सानिया ल बड़का पहचान वो बखत मिलिस, जब आईजी प्रदीप गुप्ता ह सानिया ल ओखर जन्म दिन म एक दिन बर पुलिस अधिकारी बनाए रिहिस हे। सानिया ल पेरिटोनियल डायलिसिस के बीमारी रिहिस हे। मीडिया म सानिया के बीमारी ठीक करे बर अपील […]


text:
रायपुर। छत्तीसगढ़ी सर्व आदिवासी समाज 21 सूत्रीय मांग ल लेकर 19 फरवरी के रावणभाठा मैदान म महासभा करही। अउ मांग ल सरकार के आगू चेतावनी के रूप म रखे जाही। प्रेस क्लब म महासभा के जानकारी देते हुए प्रांतीय महासचिव एनएस मंडावी ह बताइस कि समाज के महासभा म 21 सूत्रीय मांग ल लेकर सबो झन विचार-विमर्श करबों । एमा छग भू-राजस्व संहिता 1959 मसंशोधन, फर्जी जाति प्रमाण पत्र के आधार म सरकारी नौकरी करया मन कार्रवाई, सलाहकार परिषद के गठन, आरक्षण अउ सुविधा म इजाफा, छात्रवृत्ति योजना म ढाई लाख के आय सीमा ल खत्म करना, आउटसोर्सिंग ले बाहरी भर्ती के विरोध व अन्य मांग शामिल हवय।
19 के छग सर्व आदिवासी समाज के महासभा , 21 सूत्रीय मांग बर मंथन
रायपुर। छत्तीसगढ़ी सर्व आदिवासी समाज 21 सूत्रीय मांग ल लेकर 19 फरवरी के रावणभाठा मैदान म महासभा करही। अउ मांग ल सरकार के आगू चेतावनी के रूप म रखे जाही। प्रेस क्लब म महासभा के जानकारी देते हुए प्रांतीय महासचिव एनएस मंडावी ह बताइस कि समाज के महासभा म 21 सूत्रीय मांग ल लेकर सबो […]


text:
cursor index: 0, index name: _id
cursor index: 1, index name: _data
cursor index: 2, index name: _size
cursor index: 3, index name: _display_name
cursor index: 4, index name: mime_type
cursor index: 5, index name: title
cursor index: 6, index name: date_added
cursor index: 7, index name: date_modified
cursor index: 8, index name: description
cursor index: 9, index name: picasa_id
cursor index: 10, index name: isprivate
cursor index: 11, index name: latitude
cursor index: 12, index name: longitude
cursor index: 13, index name: datetaken
cursor index: 14, index name: orientation
cursor index: 15, index name: mini_thumb_magic
cursor index: 16, index name: bucket_id
cursor index: 17, index name: bucket_display_name
cursor index: 18, index name: width
cursor index: 19, index name: height
ContentResolverのColumnsについて
あまり意味はないけどメモ


text:
रायपुर। पुसल्दा के समाधान शिविर म पहुंचे मुख्यमंत्री डॉ. रमन सिंह ल किसान मन ह गोंदली भाजी संग कलिंदर अऊ केरा के भेंट करिन। समाधान शिविर म पुसल्दा के किसान भँवर सिंह घलोक आए रहिन अऊ ओ मन अपन संग अपन बारी के ताजा गोंदली अऊ गोंदली भाजी एक टुकनी म सजाके लाए रहिन। डॉ. सिंह जब शिविर स्थल म गांव वाले मन ले मिलत रहिन, तब भंवर सिंह ल घलोक उंखर ले मिले के मौका मिलीस। भंवर सिंह ह अड़बड़ अपनापन के संग प्रदेश के मुखिया डॉ. सिंह ल गोंदली अऊ भाजी भेंट करिन। मुख्यमंत्री ह बड़ आत्मीयता के संग ए भेंट ल स्वीकार करत ओ मन ल धन्यवाद दीन। ग्राम कुडुमकेला के सियान किसान श्री कोमल सिंह ह घलोक अपन खेत के कलिंदर अऊ केरा भेंट करिन। किसान मन के अपनापन देखके मुख्यमंत्री भावुक हो गें। डॉ. सिंह ह किसान मन ले उंखर खेती-बाड़ी के उन्नति के बारे म जानकारी घलोक लीन।
मुख्यमंत्री ल झांझ ले बचाए बर किसान मन ह भेंट करिन गोंदली अऊ कलिंदर
रायपुर। पुसल्दा के समाधान शिविर म पहुंचे मुख्यमंत्री डॉ. रमन सिंह ल किसान मन ह गोंदली भाजी संग कलिंदर अऊ केरा के भेंट करिन। समाधान शिविर म पुसल्दा के किसान भँवर सिंह घलोक आए रहिन अऊ ओ मन अपन संग अपन बारी के ताजा गोंदली अऊ गोंदली भाजी एक टुकनी म सजाके लाए रहिन। डॉ. […]


text:
ग्रामीण स्वास्थ्य अधिकारी उर्मिला दुग्गा तीन बछर के सुहानी ला अपन नानी के गोदी मं बेसुध परे देख कहिथे, ''तोला, येला मंदरस धन गुर जइसने चीज मन मं खवाय ला चाही."
लइका ला मलेरिया के करू दवई खवाय मं तिन झिन महतारी के मया अऊ हुनर के जरूरत परथे, लइका के नानी, ग्रामीण स्वास्थ्य अधिकारी (आरएचओ) सावित्री नायक अऊ मनकी काचलन यानी मितानिन (आशा कार्यकर्ता).
39 बछर के वरिस्ठ आरएचओ उर्मिला ये सब के निगरानी करत एक बड़े अकन रजिस्टर मं सब ला दरज करत जावत हवय अऊ ओकर आगू के अहाता मं लइका मन के खेले के आवाज गुंजत हवय. छत्तीसगढ़ के नारायणपुर जिला के नौमुंजमेटा गांव के एक आंगनबाड़ी के परछी ह जेन हा एक कनी रुंधाय हवे वो ह कुछु बखत बर दवाखाना बने हे तेन मं सब्बो मन संकलाय हवंय.
महिना के हर दूसर मंगल के दिन ये आंगनबाड़ी ह अस्पताल कस हो जाथे जिहां मरीज ला भर्ती होय के जरूरत नई परय. इहाँ लइका मन वर्णमाला रटत लगे रहिथें, अऊ ओकर दाई मन, जनम लेय लईका के संगे संग दूसर मन ला घलो जाँच बर लाईन मं लगे देखे जा सकत हे. उर्मिला अऊ स्वास्थ्यकर्मी मन के ओकर टीम बिहनिया 10 बजे उहाँ हबर जाथे. एकर बाद परछी मं टेबिल अऊ बेंच रखे जाथे, वो हा रजिस्टर, जाँच अऊ टीकाकरण वाले मशीन निकाल के अपन मरीज मन ला देखे बर तियार हो जाथेंय.
सुहानी के रैपिड डायग्नोस्टिक टेस्ट (आरडीटी) ह तऊन करीब 400 मलेरिया जाँच मन ले आय जेन हा नारायणपुर विकासखंड के 6 ठन गाँव मं हर बछर करे जाथे. उर्मिला अऊ ओकर संगी, जेन मं 35 बछर के आरएचओ सावित्री नायक घलो शामिल हे, तेन ह ये ब्लॉक के प्रभारी आय अऊ जम्मो टेस्ट उहिच करथे.
नरायनपुर जिला के मुख्य चिकित्सा अऊ स्वास्थ्य अधिकारी डॉ आनंद राम गोटा कहिथे, "जम्मो बीमारी मन मं मलेरिया ह सबले बड़े समस्या आय. ये हा हमर खून के कोशिका मन मं अऊ गुर्दा मं असर करथे, जेकर सेती खून के कमी हो जाथे और एकर ले सरीर ह असकत हो जाथे जेकर सेती वोकर काम-बूता मं असर परथे. कम वजन के लईका जनम लेथे अऊ ये सिलसिला हा चलत रहिथे."
साल 2020 मं, छत्तीसगढ़ मं मलेरिया ले 2 कम एक कोरी मउत होय रहिस, जेन ह देस के दीगर रइज ले सबले जियादा रहिस. एकर बाद महाराष्ट्र रहिस जिहां 10 मउत होय रहिस. ‘नेशनल वेक्टर बोर्न डीज़ीज़ कंट्रोल प्रोग्राम’ के मुताबिक, मलेरिया के 80 फीसदी मामला 'आदिवासी, पहाड़ी, दुर्गम अऊ आवाजाही बर मुस्किल वाला इलाका’ मं पाय जाथे.
उर्मिला बताथे, "आम तौर ले इहाँ के मनखे मन मच्छर भागे पर लीम के पत्ता जलाथें. हमन वो मन ला घेरी-बेरी कहत रहिथन के सोया के बखत मच्छरदानी लगावव, अऊ अपन घर के आस पास जिहाँ पानी भर जाथे तेला भरे नई देवव. लीम के धुंवा ह मच्छर भगाय मं मदद करते फेर धुंवा हटे ले लहुंट के आ जाथें.
एकर बाद उर्मिला नरायनपुर जिला के 64 केंद्र मन ले एक हलामीमुनमेटा के उप स्वास्थ्य केंद्र (एसएचसी) मं दूसर बार बड़े रजिस्टर मन मं मामला के ब्यौरा दरज करही. वो ला रोजाना ये रजिस्टर ला दरज करे मं 3 घंटा लग जाथे. ये मं हरेक जाँच, टीकाकरण,जचकी ले पहिली अऊ जचकी के बाद,मलेरिया अऊ टी. बी के जांच, जर अऊ पीरा के पहिली इलाज के ब्यौरा ला लिखे ला परथे.
उर्मिला एक ठन सहायक नर्स (एएनएम) घलो आय जेकर बर वो हा दू बछर के परसिच्छन ले हवय. आरएचओ के रूप मं राज सरकार के स्वास्थ्य विभाग के कतको ट्रेनिंग कैंप मन मं हिस्सा ले रहिस हे जेन हा बछर भर मं 5 घानी 1 ले 3 दिन तक ले चलथे.
पुरुष आरएचओ ला बहुउद्देश्यीय स्वास्थ्यकर्मी के रूप मं सिरिफ बछर भर के ट्रेनिंग ले ला परथे. उर्मिला कहिथे, "ये ह सही नो हे, हम मन एकेच बूता करथन, एकर सेती ट्रेनिंग घलो एके बरोबर होना चाही. अऊ अइसन काबर आय के मरीज ह मोला 'सिस्टर' कहिथे, अऊ फेर पुरुष आरएचओ ला 'डॉक्टर साहब' कहिथें? आप मन ला अपन कहिनी मं एकर जिक्र करना चाही!"
अब लइका मन अपन कच्छा मं लहुंट के बर्णमाला रटत हें. सुहानी ला दवाई खवा के हल्का निंदासी देख उर्मिला ह सुहानी के नानी तीर जाथे अऊ गोंडी मं मलेरिया के इलाज अऊ खाय पिये ला सुझाव देय ला लगथे. नरायनपुर जिला के 78 फीसदी रहैय्या गोंड समाज के आंय.
उर्मिला कहिथे, "मंय ये मन मं ले एकठन हावौं (गोंड). मंय गोंडी, हलबी, छत्तीसगढ़ी अऊ हिंदी बोल सकत हवंव.लोगन मन ला समझाय बर मोला एकर जरूरत परथे. मोला अंगरेजी बोले मं थोकन दिक्कत आथे, फेर मंय समझ सकत हों."
वो ला अपन नऊकरी मं सबले जियादा जेन चीज पसंत आय ते हा लोगन मं ले गोठियाना आय. वो हा कहिथे, “मोला अपन काम मं लोगन मना ले मिलना ओमान के घर जाना जियादा पसंद हे. रोज के मंय एक कोरी ले लेके 3 कोरी लोगन मन ले मिलथों. मोला ओ मन के चिंता अऊ ओ मन के जिनगी ला जानना बने लागथे. फेर वो हा हांसत कहिथे, "मंय लेक्चर नई झाड़ों, कम से कम मोला त अइसन नहीं लगय!"
मंझनिया के 1 बजे ले जियादा हो चुके हे. उर्मिला ह अपन खाय के डब्बा मं बिहनिया ले बनाय रोटी अऊ भाजी ला निकालिस.वो हा लऊहा-लऊहा खाय ला धरिस जेकर ले अपन टीम संग घर मन ला जा सकेय. उर्मिला, सावित्री (जेन ह हलबी आदिवासी आय) के संग, बिना गीयर वाले अपन स्कूटर मं रोजेक 10 कोस जाथे. लोगन मन कहिथें के दू झिन के जाना जरूरी आय काबर के एक गाँव ले दूसर गाँव जावत रद्दा मं बिक्कट जंगल हवय.
उर्मिला अऊ ओकर टीम साढ़े 3 कोस ले ले के, 5 कोस के दायरा के 6 गाँव के करीब 2,500 लोगन मन के इलाज के जरूरत ला पूरा करथें. वो मन जेन 390 घर मन ला जाथें ओ मन जियादा करके गोंड अऊ हलबी आदिवासी आंय कुछेक मन दलित समाज के हें.
ओ मन के महिना के दौरा ला 'ग्रामीण स्वास्थ्य स्वच्छता आहार दिवस' के रूप मं जाने जाथे, जेन हा महिना के तय तारीख मं अलगे-अलगे दिन मं आयोजित होथे. ये दिन मन मं उर्मिला अऊ ओकर सहयोगी मन (एक एंर्रा अऊ एक माई आरएचओ) टीकाकरण, जनम पंजीकरन अऊ मातृ स्वास्थ्य संरक्षण जइसे 28 राष्ट्रीय कार्यक्रम मन ले कतको के ज़मीनी काम के जांच करथें.
उर्मिला अऊ दीगर आरएचओ मन बर काम के लंबा सूची हावय-जेन मन सार्वजनिक स्वास्थ्य प्रणाली के जमीनी स्तर मं सब्बो काम ला करथें. सुपरवाइज़र, सेक्टर के डॉक्टर, ब्लॉक चिकित्सा अधिकारी अऊ जिला के मुख्य चिकित्सा अधिकारी ये मन के आसरा मं रथें.
सीएमओ डॉ. गोटा कहिथे, “आरएचओ हीच फ़्रंटलाइन स्वास्थ्यकर्मी आय, अऊ येहिच मन स्वास्थ्य बेवस्था के चेहरा आंय. ये मन के बिना हमन बेबस अऊ लचार हन. एकर आगू वो हा कहिथे, "नरायनपुर जिला के 74 माई आरएचओ और 66 एंर्रा आरएचओ, बाल अऊ मातृ स्वास्थ्य, मानसिक स्वास्थ्य, टीबी, कुष्ठ रोग, और अनीमिया जइसन बीमारी उपर सरलग नज़र राखथें. ओकर काम कभू नई रूकय"
कुछेक दिन बाद, हलमीनूनमेटा ले लगभग 5 कोस दुरिहा, मालेचुर गांव मं 'स्वास्थ्य, स्वच्छता, अऊ पोषण दिवस' बखत उर्मिला ह 5 कम एक कोरी माई लोगन मन ला सलाह देवत रहिस जेन मं जियादा करके छोटे उमर के टुरी मन रहिन.
अगोरत मरीज मन मं एक झिन आय फुलकुवर कारंगा, जेन हा गंडा समाज(छत्तीसगढ़ मं अनुसूचित जाति के रूप मं दर्ज) ले आय. कुछेक दिन पहिले जब उर्मिला ह इहाँ के दौरा मं आय रहिस त फुलकुवर ह ओला कमज़ोरी अऊ थकान महसूस करे के जानकारी देय रहिस.उर्मिला ला संका होईस के फुलकुवर मं खून के कमी हवे (अनीमिया) एकर सेती ओला आयरन की गोली खाय के सलाह दे रहिस अऊ आज वो हा आयरन के गोली लेगे ला आय रहिस. मंझनिया के 2 बज गे रहिस अऊ वो हा वो दिन के आखिरी मरीज रहिस.
राष्ट्रीय परिवार स्वास्थ्य सर्वेक्षण-4 (2015-16) के मुताबिक़, छत्तीसगढ़ मं 15 ले 49 बछर के उमर के करीब आधा आबादी (47 फीसदी) माईलोगन मन ला अनीमिया हवय, अऊ एकरे सेती रइज के 42 फीसदी लइका मन ला घलो अनीमिया हे.
उर्मिला के कहना आय के ये हालत के सामना करत कम उमर के टुरी मन मं बिहाव ले पहिली निबटे असान नइ होय. अपन रजिस्टर मं आखिरी के कुछेक ब्यौरा मन लिखत वो हा कहिथे, “टुरी मन के बिहाव 16 धन 17 बछर के उमर मं हो जाथे और वो मन हमर करा तब आथें जब वो मं का माहवारी बंद हो गे रथे अऊ गर्भ ठहरे के सम्भावना होथे. मंय ओमन ला जचकी के पहिलि के आयरन और फ़ोलिक एसिड जइसने जरुरी दवाई नई दे पांव.“
गर्भनिरोधक के सलाह देना उर्मिला के काम के एक बड़े हिस्सा आय, अऊ वो हा चाहथे के एकर प्रभाव जियादा ले जियादा परय. वो हा कहिथे, "मंय टुरी मन ला बिहाव के पहिली कभू देख नई पांव, एकरे सेती गर्भावस्था बर ढेरियाय धन अंतर रखे बर मोला बात करे के समे नई मिलय." उर्मिला टुरी मन ले बात करे बर महिना मं कम से कम एक ठन स्कूल जाय के कोसिस करथे, ये मन बड़े उमर के मई लोगन ला घलो सामिल करे के कोसिस करथे अऊ ओमन ला एकर उम्मीद मं सलाह देथे के जब वो मन पानी भरे बर, चारा ले जात घनी धन आवत जावत मिलंय त छोटे उमर के टुरी मन ला जानकारी देंय.
साल 2006 मं जेन बखत उर्मिला आरएचओ के रूप मं काम करे रहिस त फुलकुवर (अब उमर 52 बछर) पहिली महतारी रहिस, जेन हा गरभ ले बचे सेती ट्यूबल लाईगेशन बर तियार रहिस. वो हा 10 बछर मं 4 झिन टूरा अऊ एक झिन टुरी ला जनम दे रहिस.वो ह जानत रहिस के ओकर परिवार बढे ले खेती के कमती जमीन उपर भर परही जेकर सेती गरभ नई चाहत रहिस.फुलकुवर सुरता करत कहिथे, “मोर अपरसन के बेवस्था ले लेके मोला नरायनपुर के जिला अस्पताल ले जाय तक ले वो ह मोरे संग रहिस, अस्पताल मं वो हा मोर संग रुकिस घलो अऊ दूसर दिन मोला लेके घर आइस."
दूनो माई लोगन मन मं ये दोस्ती हा आगू तक ले बने रहिस. जब फुलकुवर के बेटा मन के बिहाव होईस अऊ ओ मन के पहिली सन्तान मन के जमन होईस, त वो हर दूनो बहुरिया मन ला उर्मिला करा ले आइस, तब उर्मिला ह ओ मन ला आगू के गरभ बर एक समय के अंतर रखे के महत्तम ला समझाइस.
फुलकुवर जाय बर तियार होवत अपन कनिहा मं एक ठन चोट अकन थैली मं आइरन के गोली मन ला बांधत अऊ अपन पोलका ला सझियावत कहिथे, "मंय हर दू बछर मं गरभ ले हो जात रहेंव अऊ मोला का पता के एकर का असर परथे." ओकर दूनों बहुरिया ला कॉपर-टी लगे हे अऊ दूनो मन दूसर गरभ ले पहिली 3 ले 6 बछर अगोरिन.
उर्मिला एक बछर मं, 18 बछर धन ओकर ले कम उमर के कंवारी मन के अनचाहा गरभ के कम से कम तीन ठन मामला देखते. ये मन मं जियादा करके ओकर दाई मं ले के आथें अऊ जल्दी ले जल्दी गरभपात करवाय ला चाहिथें. वइसे गरभपात जिला अस्पताल में करे जाथे. उर्मिला के कहना आय के वो मन अपन ये हालत बताय बरओकर संग 'लुका छिपी' के खेल खेलथें. वो हा कहिथे, "मंय जब गरभ के पहिचान कर देथों त ओ मन खिसियावत ये ला नकार देथें अऊ सिरहा मन करा चले जाथें धन मंदिर मं जाके माहवारी ला 'फेर ले सुरु' करेके मनौती करथें." एनएफएचएस-4 के मुताबिक, रइज मं 45 फीसदी गरभपात घर मं करे जाथे.
आरएचओ अपन तीखा ताना तेन मरद ला मारथें जेन मन ला इहाँ आवत कभू नई देखे.वो हा कहिथे, "वो मन अब्बड़ मुस्किल परे ले इहाँ आथें (एसएचसी मं). मरद मन सोचथें के गरभ औऊरत जात के परेशनी आय. कुछेक मरद मन नसबंदी करवाथें फेर जियादा करके मरद मन औऊरत उपर छोड़ देथें. इहाँ तक ले के वो (घरवाला) मन अपन घरवाली मन ला कंडोम लाय बर उप-केंद्र भेजथें!”
उर्मिला के अनुमान के मुताबिक हो सकत हे ओकर इलाका मं बछर भर मं सिरिफ एक झिन मनखे नसबंदी करवावत होही. वो हा कहिथे, “ये बछर (2020) मं मोर गाँव के कोनो मरद ह नसबंदी नई करवाय हे. हमन त सिरिफ सलाह दे सकथन, कोनो ला मजबूर नई कर सकन, फेर आस हावे के अवईया बखत मं अऊ मरद मन आगू आहीं."
संझा के 5 बजइय्या हे अऊ बिहनिया 10 बजे ले सुरु होय ओकर दिन खत्म होय ला धरे हे.वो हा हलामीमूनमेटा मं अपन घर उही बखत मं लहुटथे, जेन बखत ओकर पुलिसवाला घरवाला कन्हैया लाल दुग्गा घलो घर लहुंटथे. एकर बाद, 6 बरस के अपन बेटी पलक के संग बइठ के ओकर होमवर्क करवाय अऊ घर के बूता करे के समे हो जाथे.
बड़े होवत उर्मिला जानत हे, वो हा अपन लोगन मन बर कुछु करे ला चाहत हे. वो हा कहिथे, मंय अपन काम ले मया करथों, फेर ये ह अब्बड़ चुनोती ले भरे आय. वो हा कहिथे, “ ये काम ले मोला बहुत सम्मान मिलथे. मंय कोनो गाँव जा सकत हों, लोगन मन अपन घर मं मोर सुवागत करथें अऊ मोर बात ला सुनथें, ये ही मोर बूता आय."
अनुवाद: निर्मल कुमार साहू


text:
1परमेसर के बेटा यीसू मसीह के सुघर संदेस के सुरूआत। 2जइसने यसायाह अगमजानी के किताब म लिखे हवय:
“देखव, मेंह अपन संदेसिया ला तोर आघू पठोवत हंव, जऊन ह तोर खातिर रसता बनाही।1:2 मलाकी 3:1 3सुनसान जगह म एक संदेसिया अवाज देवत रिहिस कि परभू के रसता ला बनावव अऊ ओकर रसता ला सीधा करव।”1:3 यसायाह 40:3
4इही संदेसिया यूहन्ना रिहिस, जऊन ह सुनसान जगह म रहत रिहिस। अऊ बतिसमा देके सिखोवत रिहिस कि पाप के छेमा खातिर पछताप के बतिसमा लेवव। 5यरूसलेम सहर अऊ यहूदिया छेत्र के जम्मो झन निकरके ओकर करा गीन। अऊ अपन-अपन पाप ला मानके यरदन नदी म ओकर ले बतिसमा लीन। 6यूहन्ना ह ऊंट के रोआं के बने कपड़ा पहिरय अऊ अपन कनिहां म चमड़ा के बने पट्टा बांधय, ओह फांफा अऊ जंगली मंधरस खावय। 7अऊ ओह ए बतात फिरत रिहिस कि मोर बाद एक झन अवइया हवय, जऊन ह मोर ले अऊ महान ए। मेंह एकर लइक घलो नो हंव कि निहरके ओकर पनही के फीता ला खोलंव। 8मेंह तुमन ला पानी म बतिसमा देवत हंव, पर ओह तुमन ला परमेसर के पबितर आतमा म बतिसमा दिही।
यीसू के बतिसमा अऊ परिछा
(मत्ती 3:13–4:11; लूका 3:21-22; 4:1-13)
9ओ समय म, यीसू ह गलील के नासरत नगर ले आईस अऊ यरदन नदी म यूहन्ना ले बतिसमा लीस। 10जब यीसू ह पानी ले निकरके ऊपर आईस, तभे ओह स्वरग ला खुलत अऊ परमेसर के आतमा ला पंड़की सहीं अपन ऊपर उतरस देखिस। 11अऊ स्वरग ले ए अवाज आईस: “तेंह मोर मयारू बेटा अस, तोर ले मेंह बहुंत खुस हवंव।”
12तब आतमा ह तुरते ओला सुनसान ठऊर म पठोईस। 13अऊ सुनसान जगह म चालीस दिन तक सैतान ह ओकर परिछा लीस। ओह जंगली पसुमन संग रहत रिहिस अऊ स्वरगदूतमन ओकर सेवा करत रिहिन।
यीसू के पहिली चेला
(मत्ती 4:18-22; लूका 5:1-11)
14पाछू जब यूहन्ना ला जेल म डाले गीस, त यीसू ह गलील प्रदेस म जाके परमेसर के सुघर-संदेस के परचार करिस। 15अऊ कहिस, “समय ह पूरा हो चुके हवय; परमेसर के राज ह लकठा आ गे हवय। मन-फिरावव अऊ सुघर-संदेस म बिसवास करव।”
16गलील के झील के तीरे-तीर जावत, ओह सिमोन अऊ ओकर भाई अन्द्रियास ला झील म जाल डारत देखिस, काबरकि ओमन मछुआर रिहिन। 17यीसू ह ओमन ला कहिस, “मोर पाछू आवव, मेंह तुमन ला मनखेमन के मछुआर बनाहूं।” 18ओमन तुरते जाल ला छोंड़के ओकर पाछू हो लीन। 19थोरकन आघू जाय के बाद, ओह जबदी के बेटा याकूब अऊ ओकर भाई यूहन्ना ला डोंगा म जाल सिलत देखिस। 20यीसू ह तुरते ओमन ला बलाईस, अऊ ओमन अपन ददा जबदी ला बनिहारमन संग डोंगा म छोंड़के ओकर पाछू चल दीन।
यीसू परेत आतमा ला निकारथे
(लूका 4:31-37)
21ओमन कफरनहूम सहर म आईन अऊ यीसू ह बिसराम के दिन, यहूदीमन के सभा घर म जाके उपदेस देवन लगिस। 22मनखेमन ओकर उपदेस ला सुनके चकित होवत रहंय, काबरकि ओह कानून के गुरूमन सहीं नइं, पर अधिकार के संग उपदेस देवत रिहिस। 23ओही बेरा ओमन के सभा घर म, एक झन मनखे रिहिस, जेकर भीतर परेत आतमा रहय। 24ओह चिचियाके कहिस, “हे नासरत के यीसू! हमर ले तोर का काम? का तेंह हमन ला नास करे बर आय हवस? मेंह जानत हंव, तेंह कोन अस? तेंह परमेसर के पबितर मनखे अस।” 25यीसू ह ओला दबकारके कहिस, “चुपे रह! अऊ ओम ले निकर जा।” 26तब परेत आतमा ह ओला अइंठके, अब्बड़ चिचियावत ओम ले निकर गीस। 27एला देखके, जम्मो मनखेमन चकित होवत, एक दूसर ले पुछन लगिन, “एह का बात ए? एह तो कोनो नवां उपदेस ए। ओह अधिकार के संग परेत आतमामन ला हुकूम देथे, अऊ ओमन ओकर बात ला मानथें।” 28तुरते गलील के जम्मो इलाका म ओकर समाचार फइल गीस।
यीसू ह अब्बड़ झन ला चंगा करथे
(मत्ती 8:14-17; लूका 4:38-41)
29तब ओह सभा घर ले निकरके, याकूब अऊ यूहन्ना संग सिमोन अऊ अन्द्रियास के घर गीस। 30उहां सिमोन के सास ह अब्बड़ जर के खातिर बेमार पड़े रहय, अऊ ओमन यीसू ला ओकर बारे म बताईन। 31ओह ओकर करा जाके, ओकर हांथ ला धरके उठाईस, ओतकीच म ओकर जर ह उतर गीस अऊ ओह उठके, ओमन बर खाना बनाय लगिस। 32संझा के बेरा, जब बेर बुड़ गे, त मनखेमन जम्मो बेमरहा अऊ जऊन मन ला भूत धरे रहय, यीसू करा लानिन। 33अऊ उहां कफरनहूम सहर के एक बड़े भीड़ घर के दुवारी के आघू म जुर गीस। 34यीसू ह कतको बेमरहामन ला बने करिस अऊ बहुंत परेत आतमामन ला निकारिस, पर ओह परेत आतमामन ला बोलन नइं दीस, काबरकि ओमन ह ओला चिनहत रिहिन।
पराथना करे बर यीसू एकांत म जाथे
(लूका 4:42-44)
35बड़े बिहनियां, बेर निकरे के पहिली, यीसू ह उठके एक सुनसान ठऊर म गीस अऊ उहां पराथना करन लगिस। 36सिमोन अऊ ओकर संग के मन ओला खोजत रिहिन। 37जब ओह मिलिस, त ओला कहिन, “जम्मो झन तोला खोजत हवंय।” 38यीसू ह कहिस, “आवव, तीर-तार के गांव म घलो जाई कि मेंह उहां घलो परचार कर सकंव, काबरकि मेंह एकरे खातिर आय हवंव।” 39अऊ ओह जम्मो गलील प्रदेस म, ओमन के सभा घर म जा-जाके परचार करिस अऊ परेत आतमामन ला निकारिस।
एक कोढ़ी के चंगई
(मत्ती 8:1-4; लूका 5:12-16)
40एक कोढ़ी मनखे ओकर करा आईस अऊ ओकर आघू म माथा टेकके बिनती करिस, “यदि तें चाहबे, त मोला बने कर सकथस।” 41यीसू ह ओकर ऊपर तरस खाके अपन हांथ ला बढ़ाईस अऊ ओला छुके कहिस, “मेंह चाहत हंव कि तेंह बने हो जा।” 42ओतकीच बेरा ओकर कोढ़ ह खतम हो गीस अऊ ओह बने हो गीस। 43यीसू ह ओला चेताके तुरते बिदा करिस अऊ ओेला कहिस, 44“एकर बारे म कोनो ला कुछू झन कहिबे, पर जाके पुरोहित ला देखा, अऊ कोढ़ीमन के बने होय के बारे म जइसने मूसा ह ठहराय हवय, वइसने बलिदान चघा, तब मनखेमन के आघू म तोर बने होय के गवाही होही।” 45पर ओह बाहिर जाके अपन चंगा होय के बारे म खुलके बताय लगिस, जेकर कारन, यीसू ह फेर नगर म खुल्लम-खुल्ला नइं जा सकिस; ओला नगर के बाहिर एकांत जगह म रहे पड़िस। तभो ले चारों कोति ले मनखेमन ओकर करा आवत रिहिन।
施洗者約翰預備道路
1有關上帝的兒子耶穌基督的福音是這樣開始的.
2以賽亞先知書上說:
「看啊,
我要差遣我的使者在你前面為你預備道路.
3他在曠野大聲呼喊,
『預備主的道,
修直祂的路.』」
4果然,約翰出現了,他在曠野勸人悔改,接受洗禮,使罪得到赦免. 5猶太全境和耶路撒冷的居民都到約翰那裡承認他們的罪,在約旦河裡接受他的洗禮.
6約翰身穿駱駝毛的衣服,腰束皮帶,吃的是蝗蟲和野蜜. 7他傳道說:「在我之後,有一位能力比我更大的要來,我連彎腰替祂解鞋帶也不配. 8我是用水給你們施洗,但祂要用聖靈給你們施洗.」
耶穌受洗
9那時,耶穌從加利利的拿撒勒來約旦河接受約翰的洗禮. 10耶穌從水中一上來,就看見天開了,聖靈好像鴿子一樣降在祂身上, 11從天上有聲音說:「你是我的愛子,我甚喜悅你.」
耶穌受試探
12聖靈隨即催促祂到曠野. 13祂在曠野受撒旦的試探四十天.祂與野獸在一起,有天使服侍祂.
呼召四漁夫
14約翰被捕後,耶穌來到加利利宣講上帝的福音,說: 15「時候到了,上帝的國臨近了,你們要悔改,相信福音.」
16耶穌沿著加利利湖邊走,看見兩個漁夫——西門和他的弟弟安得烈正在湖上撒網捕魚. 17耶穌對他們說:「來跟從我!我要使你們成為得人的漁夫.」 18他們立刻拋下漁網,跟從了耶穌.
19耶穌往前走了不遠,又看見西庇太的兩個兒子雅各和約翰正在船上補網, 20便立刻呼召他們.他們就辭別父親和船上的工人,跟從了耶穌.
傳道趕鬼
21他們到了迦百農,耶穌在安息日去會堂裡講道. 22那裡的人都很吃驚,因為祂教導他們時像個有權柄的人,不像律法教師. 23當時會堂裡有一個被污鬼附身的人喊道: 24「拿撒勒的耶穌啊,我們和你有什麼關係?你是來毀滅我們嗎?我知道你是誰,你是上帝的聖者!」
25耶穌責備牠說:「住口,從他身上出來!」
26污鬼使那人抽搐了一陣,大叫一聲,就出來了. 27在場的人十分驚訝,彼此議論說:「這是怎麼回事?真是充滿權柄的新教導啊!竟然連污鬼都服從祂的命令.」 28於是,耶穌的名聲立刻傳遍了整個加利利.
醫病趕鬼
29耶穌同雅各和約翰離開會堂,來到西門和安得烈家. 30當時西門的岳母正發燒,躺在床上,他們立刻把這事告訴耶穌. 31耶穌走到她的床邊,拉著她的手扶她起來,她的燒立刻退了,便起來服侍他們.
32日落之後,有人把病人和被鬼附身的人都帶來見耶穌. 33全城的人都聚在門前. 34耶穌醫好了許多患各種疾病的人,又趕出很多鬼.祂不准鬼說話,因為鬼認識祂.
在加利利傳道
35第二天清早,天還沒亮,耶穌就起來獨自走到曠野去禱告. 36西門和同伴們四處尋找耶穌, 37找到了,便對祂說:「大家都在找你呢!」
38耶穌卻回答說:「我們到附近的鄉鎮去吧,我也好在那裡傳道,因為我就是為這事來的.」
39於是,耶穌走遍加利利,在各會堂傳道,趕鬼.
治好痲瘋病人
40有一次,一個患痲瘋病的人來到耶穌面前,跪下央求:「只要你肯,一定能使我潔淨.」
41耶穌動了慈心,就伸手摸他,說:「我肯,你潔淨了吧!」 42那人的痲瘋病立即消失了,他就潔淨了. 43耶穌讓他回去並鄭重地叮囑: 44「不要把這事告訴別人,要去讓祭司察看你的身體,並照摩西的規定獻祭,向眾人證明你已經潔淨了.」
45但那人離開之後,卻到處傳揚這件事,以致耶穌無法再公開進城.祂只能待在城外的曠野,可是人們仍從各處來找祂.


text:
.
घूम-फिर के लहूट के आयेंव मैं अपन भारत देश, जिहां किसम-किसम के तिहार, परब, उत्सव मनावत रहिथे. सबले बड़े मनोरंजन के साधन हे ये तिहार, परब जेकर बर कोनो ल न माल जाय के लफड़ा हे अउ न कोनो टॉकीज. फोकट मं माई-पिल्ला गांवभर के, शहर के मन एक संग मना लेथे तिहार, अउ परब एकर ले जउन मनोरंजन, खुशी अउ आनंद मिलथे मन अउ तन ल तेकर कोनो गिनती नइ करे जा सकय.
एक परकार ले हमर देश सुख, शांति, आनंद, परेम ले भरपूर हे, अकूत खजाना हे, अकूत सोना, चांदी, हीरा, पन्ना कस लबालब भरे हे. फेर राजनीतिक, धारमिक अउ आरथिक हलका ले चील कउंवा बने चीता, भालू, तेंदुआ मन ये खुशी, आनंद, परेम ला अपन सुवारथ खातिर बटोरे मं लगे हे, उकरे सेती सब बेवस्था छिन्न-भिन्न होगे हे. अपन मन खाथे गुदा-गुदा अउ फोकला-छिलका ल जनता मन बर अइसे फेंक देथे जइसे ओमन सब भिखारी हे. अपन मन बर महल, अटारी, कल-कारखाना सब तान लेथे, अउ जनता बर झोपड़ी देये बर घला ओकर मन के जीव कसकथे.
जनता के खुशी, आनंद, परेम ओकर परिवार हे, तिहार-परब हे, उही मं नाचत, गावत, कूदत अउ सेल्फी पीयत माते रहिथे. नइ चाही ओमन ल महल अटारी, कल-कारखाना, न कोन पद-परतिष्ठा, सबले बड़े संपत्ति, संतोष हे. दो रोटी के जुगाड़ हो जाय बस, ये पापी पेट ल का चाही? इही सुख हे, आनंद हे. परेम तो भगवान ओमन ल वरदान के रूप मं दे हे. फेर नीयतखोर मन इही मं डाका डार के जीना मुहाल कर दे हे.
Bhopal News: सुभाष नगर रेलवे पटरी पर मिली युवक की लाश, इलाके में मचा हड़कंप | Latest News | News 18
Datia News: खाद केंद्र पर किसानों की लंबी भीड़, पुलिस को करनी पड़ रही है भारी मशक्कत | Latest News
Balod News: Balod जेल से 2 कैदी फरार, तलाश में जुटी पुलिस | Prisoners Absconded From Balod Jail
CM Shivraj Chauhan ने सागर को विकास कार्यों की दी सौगात | Latest News | News 18
Ye Desh Hai Hamara : चुनाव में 'धर्म', जरुरी या मजबूरी, धर्म की धुरी पर बनेगी सरकार? Latest News
Criminals | 2 Love Story...Blackmailer का Murder | Handwriting में कैद कातिल | Latest News | Crime
Rahul Gandhi की Bharat Jodo Yatra में हुए CM Baghel हुए शामिल, Latest News | News 18 | Congress
MP में गरमाई राजनीति, कांग्रेस बोली- अपराध की राजधानी बनी मध्यप्रदेश | Latest News | News 18
Madhya Pradesh में Congress को एक और झटका, बाबूलाल मेवरा का हाथ कमल के साथ
Manendragarh News: महिला मोर्चा की कार्यकर्ताओं का प्रदर्शन, प्रदेश में शराबबंदी की मांग | News 18
Bhopal News: Low Floor Bus ने महिला को कुचला, हादसे में महिला की मौके पर मौत | Latest News
देखत हौं, कलम कइसे चलाकी चलत हे शकुनि बरोबर कोनो कोती के बात ला कोन कोती बहकाय के कच्चे बारा, पैय बारा कस चौसर के हाड़ा ला फेंकत हे. कलम के हाथ ल पकड़ेंव, कइसे बारहों महीना तिहार मनाय के बात उठाय रेहे अउ अब दुरजोधन, दुसासन के पक्ष ले असन चार सौ बीसी के चाल चलत हस सीधा सही रस्दा मं आव संजय जइसे महाभारत के एक-एक बात धृतराष्ट्र ल बतावत गिस तइसने तैं जनता ला बता के ओ कोन देस हे जिहां बारहों महीना अउ तीन सौ साठ दिन तिहार, परब मनाय जाथे.
जो चमकायेंव कलम (मीडिया) ल ते ओकर कान खड़ा होगे. सकपकागे अउ एती-ओती देख ले धर लिस. ककरो हाथ मं बिक के का तैं आमा ल अमली कहि देबे, कउंवा ल मिट्ठू (तोता) कहि देबे. होश गायब होगे, मोर ये बात ला सुनके. कभू-कभार शेर ला सवा शेर घला मिलथे. तब दांत ल निपोर देथे खिस्स ले बेंदरा बरोबर.
माफी मांगत कलम (मीडिया) ह कहिथे- के बात अइसन हे… ओकर पूरा बात करे के पहिली ओला फेर दबकारेंव अउ कहेंव- माफी मोर से झन मांग, जनता करा मांग, जउन ल धोखा देवत अंधियारे मं रखके अपन सुवारथ साधथौ, सोचत होहू ‘सइयां हे कोतवाल तब काकर ले का डरना?सत्ता ककरो बपौती नोहय, पांच साल मं कइसे काया पलट हो जथे तेला सब जानथौ. हां, त बता सही बात ल.
जब घुड़की परिस ना, चाबुक ल हवा मं लहराय भर ले शेर, चीता जइसन खूंखार जंगली जानवर घला रस्दा मं आ जथे अउ फेर जइसे नचा ले ओला नाचे ले धर लेथे. वइसने कस हाल कलम (मीडिया) के घला होगे. ओहर बताथे- भइया, बारहों महीना मं तीन सौ साठ दिन जउन तिहार अउ परब मनाय जाथे ओ मुलुक हे भारत, भारत मं घला एक परदेस हे छत्तीसगढ़ नांव हे, ओ कहूं नहीं, उहू छत्तीसगढ़ मं सरग ले बढ़ के सुख, शांति, परेम अउ संतोष मिलथे तउन जघा हे बस्तर. इहां मेनका, रंभा, नीलम परी मन संग इन्द्र जइसे देवता उतरके आथे अउ तिहार मनाथे.
कलम सरलग बतावत कहिथे- अभी उहां बस्तर दशहरा मनाय के तइयारी शुरू होगे हे. ओ दिन उहां के राजा कमलचंद भंजदेव ला काछन अउ रैला देवी ह दशहरा परब मनाय खातिर अनुमति दिसे. अजब परम्परा हे, विधि विधान हे ये परब के. कलम बताइस अभी इतवार के काछनदेवी के पूजा होइस हे. आठ साल के नोनी (लड़की) नंदनी ऊपर काछनदेवी सवार होइस हे, बेल के कांटा के झूला बनाय रहिथे तेमा ओला सुताय जाथे. जब ओ नोनी सुते रहिथे ततके बेर राज परिवार के सदस्य, दंतेश्वरी मंदिर के पुजारी, प्रधान राज गुरु, मांझी मुखिया अउ कतको मनखे आथे. शोभायात्रा निकाले जाथे. इहां अइसन कतको अनगिनत तिहार अउ परब हे. एक दिन आरुग नइ जाय, कोनो तिहार, परब के अउ परब.
(परमानंद वर्मा छत्तीसगढ़ी के जानकार हैं, आलेख में लिखे विचार उनके निजी हैं.)
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Articles in Chhattisgarhi, Bastar Dussehra, Chhattisgarhi


text:
दंतेवाड़ा। छत्तीसगढ़ माध्यमिक शिक्षा मंडल के 10वीं अउ 12वीं बोर्ड के परीक्षा परिणाम बीते बुधवार के घोषित करे गिस हे। दंतेवाड़ा जिला म ये दफा 10वीं के परीक्षा परिणाम 79.12 अउ 12वीं का 80.62 प्रतिशत सफल रहिस हे। बतादन कि दंतेवाड़ा कतियार रास निवासी दीपा गुप्ता ह 12वीं के गणित संकाय परीक्षा म 94.20 प्रतिशत अंक के संग जिला म पहिली स्थान हासिल करिस हे जबकि 10वीं बोर्ड म जयंत कुमार अउ ओंकार सिंह ह 91 प्रतिशत अंक के संग जिला म टॉप करिस हे। बहरहाल, दीपा गुप्ता ह बातचीत म कहिन कि वो आगू आईएएस बनके पिता के सपना ल साकार करना चाहत हे। उहे पिता ह कहिन कि जब अइसे बेटी मन होही तो बेटा के चाह कोनो ल नइ होनी चाही। दीपा के रिजल्ट के बाद घर म उत्साह के माहौल हे।
12वीं के परीक्षा म प्रधानाध्यापक के बेटी ह जिला म करिस टॉप
दंतेवाड़ा। छत्तीसगढ़ माध्यमिक शिक्षा मंडल के 10वीं अउ 12वीं बोर्ड के परीक्षा परिणाम बीते बुधवार के घोषित करे गिस हे। दंतेवाड़ा जिला म ये दफा 10वीं के परीक्षा परिणाम 79.12 अउ 12वीं का 80.62 प्रतिशत सफल रहिस हे। बतादन कि दंतेवाड़ा कतियार रास निवासी दीपा गुप्ता ह 12वीं के गणित संकाय परीक्षा म 94.20 प्रतिशत […]


text:
जशपुर । जिला मुख्यालय ले 100 किलोमीटर दूर पत्थलगांव विकासखण्ड के झिमकी गांव के सरकारी स्कूल कैम्पस म बिहनिया परथना के बाद जइसे ही छात्र-छात्रा मन अपन कक्क्षा के ओर जाए लगिस, तभे मधुमक्खि मन ह हमला बोल दिस। ये घटना म 30 पढ़इया लइका घायल होगे। उहें दो राहगीर घलो मधुमक्खि मन के काटे ले घायल होगे। घटना के खबर पा के पत्थलगांव विधायक शिवशंकर साय अउ एसडीएम विजय खेस्स ह पहुंच के घायल मन के मदद करिस हे। मधुमक्खि मन के हमला से स्कूल कैम्पस म भगदड़ मच गिस। ये भगदड़ म कई स्टूडेंट ह क्लास रूम म जल्दी ल घुसके दरी ल ओढ़के बचे के कोशिश करिस। एती क्लास रूम के अंदर घलो मधुमक्खि मन घुसके लइका मन ल डंक मार के घायल कर दिस। घायल 30 लइका मन म 2 के हालत गंभीर हे । येमा एक बच्ची तो हार्ट पेशेंट घलो हे, जेला विधायक शिवशंकर साय ह अपन गाड़ी ले पत्थलगांव अस्पताल भिजवाइस।
बेमेतरा म सड़क हादसा, 16 यात्री जिला अस्पताल म भरती
बेमेतरा म मंगलवार के बड़े सड़क हादसा होगे। जेमा 16 यात्री घायल होगे। घायल मन ल इलाज बर बेमेतरा के जिला अस्पताल म भरती कराए गेहे। मिले जानकारी म यात्री बस बेमेतरा के गांव कठिया मोड़ के पास पलट गिस। बस रायपुर ले कवर्धा जात रिहिस हे। घटना स्थल म पुलिस अधिकारी पहुंच चुके हे। अपना ट्रैवल्स के बस म 50 ले जादा यात्री सवार रहिन हे।
घोघरानाला के कुस्ठ बस्ती के लोगन मन अधिकारी मन ल ज्ञापन सउपिस
जांजगीर के घोघरानाला के कुस्ठ बस्ती के लोगन मन अधिकारी मन ल ज्ञापन सउपके समस्या ल दूर करे के मांग करिन हे। आप मन ल बता दन कि लोगन मन मोहल्ला म ब्याप्त अनेक समस्या के संग ही जादा बिजली बिल के संग मकान टैक्स जइसे आर्थिक दिक्कत ले अवगत कराइन। उहें पानी के दिक्कत के चलत सौर ऊर्जा ले चलित पम्प लगाए के मांग करिन। जेकर उपर अधिकारी मन उचित पहल के आस्वासन दे हे।
भिलाई म भारत बंद के असर दिखिस
दुर्ग जिला म भारत बंद के असर दिखिस। बंद के कारन भिलाई इस्पात संयंत्र के सेक्टर दू अऊ सेक्टर छह के बाजार के ताला नइ खुलिस। मंगलवार के बंद के कारन सेक्टर चार के चाइना बाजार जेमा लाखों के रोज ब्यापार होथे, ओहर पूरा बंद हे। बाजार म असर डाले के बाद आरक्षन बिरोधी मंच के लोगन मन सड़क म घलो उतरिन। इलाका म पुलिस के चाक चौबंद बेवस्था करे गिस हे।


text:
रायपुर। पूरा देश के संगे-संग छत्तीसगढ़ के राजधानी रायपुर म घलो अंतरराष्ट्रीय ओलंपिक दिवस ल मनाय गिस। ये मवउका म राजधानी म अलग-अलग खेल संघ मन ह कार्यक्रम आयोजित करिन हे। उहें छत्तीसगढ़ ओलंपिक संघ ह पीछु के दिन मन म आयोजित प्रतियोगिता म विजेता खेलाड़ी मन ल सम्मानित करिस हे। सम्मान समारोह सर्किट हाउस म होइस। रायपुर लोकसभा के सांसद रमेश बैस ह प्रदेश के राज्य सरकार ल 14 हछर मन म खेल मन ल बढ़ावा देय बर आभार व्यक्त करिन हे। छोटे-छोटे जगा म खेलाड़ी मन बर स्टेडियम बनवाय जात हे। राज्य सरकार खेलाड़ी बर भरपूर सुविधा मन मुहैया कराय हे।
राज्य सरकार ह खेलाड़ी बर भरपूर सुविधा मन मुहैया कराय हे: रमेश बैस
रायपुर। पूरा देश के संगे-संग छत्तीसगढ़ के राजधानी रायपुर म घलो अंतरराष्ट्रीय ओलंपिक दिवस ल मनाय गिस। ये मवउका म राजधानी म अलग-अलग खेल संघ मन ह कार्यक्रम आयोजित करिन हे। उहें छत्तीसगढ़ ओलंपिक संघ ह पीछु के दिन मन म आयोजित प्रतियोगिता म विजेता खेलाड़ी मन ल सम्मानित करिस हे। सम्मान समारोह सर्किट हाउस […]
Related Posts
Nothing found!
It looks like nothing was found here!


text:
सदर टाउन के प्राथमिक स्वास्थ्य केंद्र सोमवार बिहनिया जइसनेच खुलिस, सुनीता दत्ता अपन घरवाला के संग उहां पहुँचिन. फेर जब सहायक नर्स मिडवाइफ़ (एएनएम) सुनीता ला जचकी वार्ड मं ले गीस, त वो अपन घरवाला के संग पीएचसी ले तुरते लहूँट गीन. जऊन रिक्सा मं बइठके वो इहाँ आय रहिस तऊन मं बइठत सुनीता ह कहिस,“ ये मं कइसने होही लइका, बनेच गंदगी हवय येती.”
जब वो मन के रिक्सा उहाँ ले जाय लगिस, त ओकर घरवाला अमर दत्ता कहिस, “आज येकर जचकी के तारीख आय – येकरे सेती अब हमन ला कऊनो निजी अस्पताल मं जाय ला परही.” सुनीता ह इहीच पीएचसी मं अपन तीसर लइका ला जनम देय रहिस. फेर ये बेर अपन चऊथा लइका सेती वो मन कहूँ अऊ जाय के फइसला करिन.
सदर पीएचसी के जचकी खोली मं बिहनिया 11 बजे तक ले सफाई करमी के आय के अगोरा होवत रहिस, जेकर ले खून ले सनाय फर्स साफ होय, जऊन ह बीते दिन के जचकी के बाद ले अभू तक ले गंदा परे हवय.
43 बछर के पुष्पा देवी (बदले नांव) कहिथें, “मंय अपन घरवाला ला अगोरत हवंव, जऊन ह मोला लेगे ला आही. आज के मोर ड्यूटी के समे खतम होगे हवय. मोर रात के पारी रहिस अऊ कऊनो मरीज नई रहिस, फेर मंय मच्छर सेती भारी मुस्किल ले सुते सकेंव.” पुष्पा, बिहार के दरभंगा जिला के सदर टाउन के पीएचसी मं एएनएम हवंय. वो ह दफ्तर वाले जगा मं ड्यूटी मं तइनात एएनएम सेती रखाय कुर्सी मं बइठे हमर ले गोठियावत रहंय. कुर्सी के पाछू टेबल हवय, जऊन मं कुछु कागजात मन बिखरे परे हवंय, अऊ एक ठन लकरी के पलंग हवय. इही पलंग मं पुष्पा ह मुस्किल ले रतिहा ला काटे रहिस.
पियंर परे मच्छरदानी, जऊन ह कभू उज्जर रंग के रहिस, पलंग ऊपर टंगे हवय. ये मं अतक बड़े बड़े छेदा हवंय के मच्छर आसानी ले भीतरी खुसर सकथें. पलंग के तरी जमा के रखे बिस्तरा, तकिया के संग अलग ले रखाय हवय – जऊन ला रात के पारी के एएनएम ह उपयोग करही.
कापी ऊपर मंडरावत मच्छर मन ला भगावत पुष्पा कहिथें, “हमर आफिस अऊ सुते के हमर जगा एके हवय. इहाँ के हाल अइसनेच हवय.” पुष्पा के बिहाव दरभंगा सहर के नानकन दुकानदार 47 बछर के किशन कुमार ले होय हवय. अऊ दूनो पीएचसी ले करीबन डेढ़ कोस दुरिहा मं रहिथें. वो मन के एके झिन लइका, 14 बछर के अमरीश कुमार, उहाँ के निजी इस्कूल मं कच्छा 8 मं पढ़त हवय.
पुष्पा के कहना हवय के सदर पीएचसी मं हरेक महिना अऊसतन 10 ले 15 लइका मन के जनम होथे. ओकर मुताबिक कोविड-19 महामारी ले पहिली ये ह करीबन दुगुना रहिस. पीएचसी के जचकी खोली मं दू जचकी टेबल अऊ जचकी के बाद देखभाल (पीएनसी) वार्ड मं कुल जमा छे बिस्तरा हवंय – जऊन मं एक ठन टूटे हवय. पुष्पा बतातें के ये बिस्तरा मन ले चार ठन ला मरीज मन अऊ दू के इस्तेमाल ‘ममता’ मन करथें.” ‘ममता’ के सुते सेती अऊ कऊनो जगा नई ये.
‘ममता’ बिहार के सरकारी अस्पताल अऊ स्वास्थ्य केंद्र मन के जचकी वार्ड मं संविदा मं काम करत स्वास्थ्य करमचारी आंय. ये बरग सिरिफ इही राज मं हवय. वो ह हर महिना करीबन 5,000 रूपिया कमाथें – कभू-कभू ओकर ले कमती – अऊ हरेक जचकी के देखरेख अऊ मदद करे सेती वो मन ला अलग ले 300 रूपिया के ‘प्रोत्साहन’ बोनस मिलथे. फेर कऊनो अइसने ममता ला खोजे ह मुस्किल आय जऊन ह तनखा अऊ प्रोत्साहन दूनो ला मिलाके हमेसा 6,000 रूपिया ले ज्यादा कमावत होवय. ये पीएचसी मं दू अऊ जम्मो राज मं 4,000 ले जियादा ‘ममता’ काम करत हवंय.
येकरे बीच, पुष्पा के अगोरा खतम हो जाथे, काबर वो ह जऊन ममता कार्यकर्ता बेबी देवी (बदले नांव) ला अगोरत रहंय, वो ह आ जाथें. वो ह कहिथें, "सुकर हे भगवान के, के मोर जाय ले पहिली वो ह इहाँ आगे हवय. आज ओकर दिन के पारी हवय. दीगर एएनएम मन ला घलो जल्दीच आ जाना चाही.” ये कहत वो ह टेम देखे सेती अपन जुन्ना मोबाइल के बटन दबाथें – ओकर करा स्मार्टफोन नई ये.
ये पीएचसी के जचकी खोली मं चार अऊ एएनएम काम करथें – अऊ येकर ले जुरे 33 अऊ घलो हवंय, जऊन मन जिला के अलग-अलग गाँव मं बने स्वास्थ्य उप-केंद्र मन मं काम करथें. पीएचसी मं छे डॉक्टर काम करथें – अऊ स्त्री रोग विशेषज्ञ के घलो एक पद हवय, जऊन ह खाली परे हवय. इहाँ कऊनो टेक्नीशियन नई यें अऊ ये काम बहिर ले कराय जाथे. पीएच सी मं दू सफाई करमचारी हवंय.
बिहार मं एएनएम के सुरुवाती तनखा 11,500 रूपिया ले सुरु होथे. पुष्पा ह करीबन 20 बछर ले जियादा काम करत हवंय येकरे सेती वो ह करीबन तीन गुना जियादा कमाथें.
52 बछर के ममता, बेबी देवी ह मुखारी धरे पीएचसी आथे. वो ह पुष्पा ले कहिथें, “अरे दीदी आज बिल्कुले भागत-भागत आय हवंव.”
त आज का खास हवय? ओकर 12 बछर के पोती अर्चना (बदले नांव), काम मं ओकर संग आय हवय. गुलाबी-पियंर फ्राक पहिरे, चिक्कन भुरुवा रंग अऊ सुनहरा भुरुवा चुंदी मं बंधे नान कन चोटी के संग अर्चना अपन दादी के पाछू-पाछू चलत हवय, ओकर हाथ मं प्लास्टिक के थैली हवय, जऊन मं सायेद ओकर मंझनिया खाय के हवय.
ममता कार्यकर्ता मन ला महतारी अऊ लइका के देखभाल के जिम्मेवारी देय जाथे. फेर, बेबी देवी कहिथें के वो ह जचकी ले लेके जचकी के बाद के देखभाल अऊ जचकी वार्ड मं होय हरेक चीज मं मदद करथें. बेबी देवी ह टेबल मं जमे धुर्रा ला साफ करत कहिथें, “मोर काम आय जचकी के बाद महतारी अऊ लइका के देखभाल करे के, फेर मोला आशा दीदी के संग जचकी के धियान घलो राखे ला परथे, अऊ फिर सफाई करमचारी के छुट्टी मं रहे के हालत मं बिस्तरा के संगे संग जचकी खोली के घलो सफाई करे ला परथे.”
वो ह बताथें के जब वो ह पीएचसी मं अकेल्ला कार्यकर्ता रहिन, तब जियादा कमावत रहिन. मोला महिना मं 5,000-6,000 रूपिया मिलत रहिस, फेर जब ले वो मन एक अऊ ममता रखे हवंय, मंय सिरिफ 50 फीसदी जचकी मं प्रोत्साहन राशि कमाथों, अऊ हरेक सेती मोला 300 रूपिया मिलथे. महामारी के सुरू होय के बाद ले पीएचसी मं जचकी के संख्या घटे लगिस, जेकर बाद ले हरेक ला हर महिना मं जियादा से जियादा 3,000 रूपिया मिलथें. सायद ओकर ले घलो कम. वो मन ला 300 रूपिया के प्रोत्साहन राशि घलो सिरिफ 5 बछर ले मिलत हवय. 2016 तक ले ये ह सिरिफ 100 रूपिया रहिस.
अधिकतर दिन मं, काम सेती पीएचसी के दऊरा करेइय्या मन मं आशा कार्यकर्ता सामिल हवंय, जऊन मन अपन देखभाल मं गरभ धरे महतारी ला इहाँ जचकी बर लेके आथें. सुनीता अऊ ओकर घरवाला के संग कऊनो आशा कार्यकर्ता नई आय रहिस, जऊन ह सायदे कोविड-19 महामारी सुरू होय के बाद पीएचसी मं अवेईय्या बीमार मन के संख्या मं गिरावट ला बताथे. फेर, जऊन माईलोगन मन जचकी बर आथें ओकर संग अक्सर एक झिन आशा कार्यकर्ता रहिथे.
आशा के मतलब आय ‘मान्यता प्राप्त सामाजिक स्वास्थ्य कार्यकर्ता’ – अऊ ये तऊन माईलोगन मन ला कहे जाथे जऊन ह अपन गाँव समाज ला सार्वजनिक स्वास्थ्य प्रणाली ले जोरथें.
बिहार मं करीबन 90,000 आशा कार्यकर्ता हवंय, जऊन मन देस भर मं काम करेइय्या दस लाख ले जियादा आशा कार्यकर्ता मन के दूसर बड़े दल हवय. सरकार डहर ले वो मन ला ‘वालेंटियर’ कहे जाथे, जऊन ह वो मन ला तनखा के रूप मं बहुते कम देय ला सही साबित करे सेती ये सब्द के उपयोग करथे. बिहार मं हरेक महिना वो मन 1,500 रूपिया पाथें – अऊ अस्पताल मं जचकी, टीकाकरन, घर-घर जाय, परिवार नियोजन वगेरा ले जुरे दीगर काम सेती वो मन ला प्रोत्साहन के रूप मं अलग ले कुछु पइसा मिलथे. ये मन ले अधिकतर ला ये सब्बो काम ले हर महीना अऊसतन 5,000-6,000 रूपिया मिल जाथे. वो मन ले 260 आशा कार्यकर्ता सदर पीएचसी अऊ येकर अलग-अलग उप केंद्र ले जुरे हवंय.
बेबी अपन पोती ला प्लास्टिक के थैला ले खाय के ला निकारे ला कहिथें अऊ ओकर बात घलो चलत रहय, “हमन ला हमेसा लागथे के इहाँ जगा, बिस्तरा अऊ सुविधा मन के कमी हवय. फेर हमन बढ़िया सुविधा के मांग करथन, त हमन ला धमकाय जाथे के हमर तबादला कर देय जाही. बरसात मं पानी भरे ह सबले बड्डे दिक्कत बन जाथे. कतको बेर ये बखत जचकी सेती आय माइलोगन ह इहाँ के हालत देख के घर लहूँट जाथें. ओकर बाद वो मन निजी अस्पताल मन मं चले जाथें”
वो ह पत्रकार के हाथ ला धरके ले जावत कहिथें, “मोर संग आवव, मंय तोला हमर पीएनसी वार्ड दिखाथों, देखव, ये एकेच खोली आय जऊन ह जचकी के बाद हरेक काम सेती हवय. हमर बर अऊ संगे संग बीमार लोगन मन खातिर, इही सब्बो कुछु आय.” ये वार्ड मं छे बिस्तरा ला छोड़ के अऊ एक ठन बिस्तरा आफिस डहर हवय जऊन ला पुष्पा जइसने एएनएम मन सेती आय अऊ एक ठन जचकी वार्ड के बहिर हवय. “ये दूनो बिस्तरा ला अक्सर ममता उपयोग करथें. रात के पारी मं जब सब्बो बिस्तरा मं मरीज होथें, त हमन ला सुते बर बेंच मन ला जोरे ला परथे. अइसने घलो दिन गुजरे हवय जब हमन ला, इहाँ तक के हमर एएनएम ला घलो फर्स मं सोय ला परे हवय.”
बेबी चरों डहर देखथे के कहीं कऊनो ओकर ले बड़े त हमर गोठ-बात सुनत नई ये, अऊ फिर बोले ला लागथें, “हमर बर पानी तिपोय के कऊनो बेवस्था नई ये. दीदी [एएनएम] लंबा बखत ले येकर मांग करत हवंय, फेर कऊनो फायदा नई होईस. बगल के चायवाली ह हमर मदद करथे. तंय जब बहिर निकरबे, त तोला पीएचसी के दरवाजा के जउनि कोती चाहा के एक ठन नानकन दुकान मिलही, जऊन ला एक ठन माइलोगन अऊ ओकर बेटी चलाथें. हमन ला जरूरत परथे त स्टील के गंजी मं तिपोय पानी लाथे. वो ह जब पानी लाथे हमन वोला हरेक बेर कुछु न कुछु देथन. कम से कम 10 रूपिया.”
वो ह अतके कम पइसा मं अपन काम कइसे चलाथें? जुवाब देवत बेबी पूछथें, “तोला काय लागथे? काय 3,000 रूपिया परिवार के चार लोगन मन सेती भरपूर हवय? मंय अकेल्ला कमेइय्या हवंव. मोर बेटा, बहू अऊ ये टूरी [पोती] मोर संग रहिथें. येकरे सेती मरीज मन हमन ला कुछु पइसा दे देथें. एएनएम, आशा... हरेक मन पइसा लेगथें. हमन घलो ये तरीका ले कुछु पइसा कमा लेथन. कभू-कभू 100 रूपिया जचकी पाछू. कभू 200 रूपिया. हमन मरीज ला मजबूर नई करन. हमन वो मन ले मांगथन अऊ वो मन हमन ला राजी-खुसी दे देथें. खासकरके जब कऊनो बाबू लइका के जनम होथे.”
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे ये रिपोर्टिंग ह राष्ट्रव्यापी प्रोजेक्ट ' पापुलेशन फ़ाउंडेशन ऑफ़ इंडिया ' डहर ले समर्थित पहल के हिस्सा आय जेकर ले आम मइनखे के बात अऊ ओकर अनुभव ले ये महत्तम फेर कोंटा मं राख देय गेय समाज का हालत के पता लग सकय.
ये लेख ला फिर ले प्रकाशित करे ला चाहत हवव ? त किरिपा करके [email protected] मं एक cc के संग [email protected] ला लिखव
जिज्ञासा मिश्रा ठाकुर फैमिली फाउंडेशन ले स्वतंत्र पत्रकारिता अनुदान के माध्यम ले सार्वजनिक स्वास्थ्य अऊ नागरिक स्वतंत्रता ऊपर लिखथें.ठाकुर फैमिली फाउंडेशन ह ये रिपोर्ताज के बिसय मं कऊनो संपादकीय नियंत्रण नई करे हवय.
अनुवाद: निर्मल कुमार साहू


text:
रायपुर। बलौदाबाजार म जल सकंट गहरात जात हे, फेर अधिकारी मन ये समस्या ल लेके गंभीर नइ दिखत हे। उहें करोड़ों के लागत ले बने एनीकेट ले पानी घलो लीकेज होत हे। 4 बछर ले तुरमा गांव म बनत एनीकेट के निर्मान अभू तक पूरा नइ हो पाइस हे। लोगन मन पानी बर ऐती-ओती भटके बर मजबूर हे, उहें लोगन कई घांव लोगन मन के पानी बर आपस झड़प घलो हो जाथे। येकर बाद भी प्रसासन हाथ म हाथ धरे बइठे हे।
कौशिक ल राय ल कारण बताओ नोटिस
छत्तीसगढ़ राज्यसभा चुनाव म व्हिप के उल्लंघन करके मामला म विधायक सियाराम कौशिक अउ आरके राय ल कारण बताओ नोटिस जारी करे गेहे। प्रदेश कांग्रेस के महामंत्री गिरीश देवांगन ह नोटिस जारी करिस हे। ये मामला म 7 दिन के भीतर जवाब देए के निर्देश दे गेहे। बतादन कि पहिली ले दूनों विधायक निलंबित करे जा चुके हे। अब एखर मन के जवाब मिले के बाद निष्कासन केकार्रवाई हो सकत हे।
पुलिस नक्सली मुठभेड़ म चार महिला नक्सली ढेर, मउका ले जखीरा बरामद
जगदलपुर ले लगे ओडिशा सीमा क्षेत्र म पुलिस नक्सली मुठभेड़ म चार महिला नक्सली के ढेर होय के खबर हे। एखर अलावा पुलिस ह घटना स्थल ले 10 किट बैग, 3 एसएलआर, 1 इंसास रायफल, दो 303 रायफल घलो बरामद करिस हे। बताए जात हे कि कोरापुट जिला के नारायण पटना थाना क्षेत्र म एनकाउंटर होइस हे । एती बर पुलिस के दावा हे कि 8 से 10 नक्सली मारे गे हे। सूत्र मन के कहिना हे कि 4 महिला नक्सली के शव बरामद कर ले गेहे। मउका म सर्च ऑपरेशन जारी हे ।
प्रधानमंत्री उपर निसाना साधत हुए अपन आपा खो दिस चरणदास महंत ह
जांजगीर म कांग्रेसी नेता चरणदास महंत ह केन्द्र सरकार अऊ प्रधानमंत्री उपर निसाना साधत हुए अपन आपा खो दिस। ये दउरान ओहर प्रधानमंत्री के खिलाफ अइसन भासा के इस्तेमाल करिस, जोन ल लोकतंत्र म सोभा नइ दय। ये दउरान ओहर कहिस कि प्रधानमंत्री ल भारतीय संस्कृति अऊ सभ्यता के समझ नइ हे। महंत ह राज्यसभा चुनई म कांग्रेसी बिधायक मन ल बोट नइ दे ल लेके कहिस, कि एक पहिली ले निस्कासित हे, दूसर ल घलो निस्कासित करे जाही। व्हीप के उल्लंघन कोनो भी सूरत म बर्दास्त नइ होही।
लोगन मन के समस्या सुनके निराकरन घलो करिस केदार ह
मंत्री केदार कश्यप रविवार दोपहर समाधान सिविर म हिस्सा ले बर कोंटा पहुंचिस, अऊ सिविर म लोगन मन के समस्या सुनके निराकरन घलो करिस। संग ही ओहर एक सामुदायिक भवन, स्ट्रीट लाइट अऊ रैन बसेरा दे के घोसना करिस हे। जेकर बाद भाजपा के पदयात्रा म सामिल होइस। ये दउरान बस स्टैण्ड म नुक्कड़ सभा ल घलो संबोधित करिस। जिहां बड़ संख्या म भाजपा नेता अऊ कार्यकर्ता मउजूद रिहिन।
कांग्रेसी अऊ भाजपाई मन आपस म भिड़ गिन
रायपुर उत्तर बिधानसभा क्षेत्र तात्यापारा वार्ड म रविवार के भाजपा बिधायक श्रीचंद सुंदरानी के नेतृत्व म जनसंपर्क यात्रा निकाले जात रिहिस। ये दउरान कांग्रेसी अऊ भाजपाई मन आपस म भिड़ गिन। माहौल गरमात देख पुलिस ह मोर्चा संभालिस। दुन्नों पार्टी के पदाधिकारी अऊ कार्यकर्ता मन एक दूसर के उपर गंभीर आरोप लगाइन। ये मामला अतका बाढ़ गिस कि महिला मन घलो प्रदर्सन करत सड़क म मटका लेके बइठ गिन। एकर बाद पुलिस ह समझाइस देके मामला ल सांत कराइस।
रायपुर। बलौदाबाजार म जल सकंट गहरात जात हे, फेर अधिकारी मन ये समस्या ल लेके गंभीर नइ दिखत हे। उहें करोड़ों के लागत ले बने एनीकेट ले पानी घलो लीकेज होत हे। 4 बछर ले तुरमा गांव म बनत एनीकेट के निर्मान अभू तक पूरा नइ हो पाइस हे। लोगन मन पानी बर ऐती-ओती भटके बर मजबूर हे, उहें लोगन कई घांव लोगन मन के पानी बर आपस झड़प घलो हो जाथे। येकर बाद भी प्रसासन हाथ म हाथ धरे बइठे हे।


text:
पंखाजूर । केंद्र ले लेके राज्य सरकार ह स्कूल चलव अभियान ले जादा ले जादा लइका मन ल बेहतर सिक्छा दे बर जोर लगाव हे अउ प्रचार प्रसार करे के लइका मन ल स्कूल बुलाय जाथे। हर बछर ये अभियान के प्रचार प्रसार म करोड़ो रूपिया पानी के तरह बह जाथे। लेकिन स्कूल मन के खस्ताहाल ल देख के अभियान के सफलता म प्रस्न चिन्ह लग जाथे। ग्रामीन इलाका म जाके देखव तो पता चल जाही के कइसे लइका मन अपन जान ल जोखिम म डाल के स्कूल जाथे। अइसे नइए के नवा स्कूल भवन बनना बंद होगे हे। बनथे जरूर लेकिन भ्रष्टाचार के चलत दीवार मन म दरार, छत मन ले पानी चुहना आम बात हे।
कांकेर जिला के पंखाजूर के तीर ग्राम पंचायत कल्ल्यांपुर के पीव्ही 16 म पूरव माध्यमिक शाला के भवन आज ले 7 से 8 बछर पहिली बनाय गे रहिस हे। ये स्कूल आज खस्ताहाल म हे। येकर छत के प्लास्टर उखड़ के गिरत जात हे। ये बछर म त पहिली बारिस ल भवन संभाल नइ पाइस. अउ छत ले पानी टपकन लगिस हे। येखर सेती लइका मन ल एक जगा म बइठाय गिस, इहीं दउरान छत को प्लास्टर गिरे ले एक लइका ह बाल बाल बच गे।
स्कूल म करीबन 60 लइका मन पढ़त हे। अब पालक मन डर बइठ गेहे के लइका मन के संग स्कूल म कोनो अनहोनी न होवय अउ सुरक्षित लउट आवय। अइसे नइए के सिक्छा बिभाग के आला अधिकारी ल भवन के संबंध म पता नइए । उमन ह अइसन मामला म गंभीरता ले धियान नइ देवय। ।आज नॉनिहाल जान हथेली म रखके स्कूल म पढ़े बर मजबूर हे ।
स्कूल के प्रधान पाठक ह भवन के मरम्मत बर सरपंच ल जानकरी दीस। उहें गांव के शिबू, झन्तु, सुकान्त बिस्वास, खगेन, कांत, बिपुल पटेल आदि मन ह भवन के मरम्मत कराय बर सरपंच ल कहिन। लेकिन सरपंच ह कोनो पहल नइ करिस।
ये संबंध म जनपद पंचायत अंतागढ़ के सीईओ के कहिना हे के उमन ल ये संबंध म कोनो जानकारी नइए न तोगांव वाले मन ह लिखित म सिकायत करे हे न ही सरपंच ह। अगर सिकायत आही त तुरंते च सरपंच ल आदेस देके भवन के मरम्मत करवाय जाही।
पंखाजूर । केंद्र ले लेके राज्य सरकार ह स्कूल चलव अभियान ले जादा ले जादा लइका मन ल बेहतर सिक्छा दे बर जोर लगाव हे अउ प्रचार प्रसार करे के लइका मन ल स्कूल बुलाय जाथे। हर बछर ये अभियान के प्रचार प्रसार म करोड़ो रूपिया पानी के तरह बह जाथे। लेकिन स्कूल मन के खस्ताहाल ल देख के अभियान के सफलता म प्रस्न चिन्ह लग जाथे। ग्रामीन इलाका म जाके देखव तो पता चल जाही के कइसे लइका मन अपन जान ल जोखिम म डाल के स्कूल जाथे। अइसे नइए के नवा स्कूल भवन बनना बंद होगे हे। बनथे जरूर लेकिन भ्रष्टाचार के चलत दीवार मन म दरार, छत मन ले पानी चुहना आम बात हे।


text:
बेमेतरा। जिला के नवागढ़ ब्लॉक के मोहतरा म डायरिया का कहर छाय हुए हे। इहां डायरिया ले दो लोगोन के मउत हो गे हे। उहे गांव के दर्जनभर लोगन मन येकर ले पीड़ित हे। पीड़ित मन ल नवागढ़ के सामुदायिक स्वास्थ्य केंद्र म भर्ती कराय गेहे, जिहां उंखर इलाज चलत हवय। ये बीमारी के वजह ले लोगन म भय बने हुए हे। लोगन मन ह गांव म मेडिकल कैंप लगाय के मांग करिन हे, ताकि गांव स्तर म लोगन ल राहत पहुंचाय जा सकय।
मोहतरा म डायरिया के कहर …दू लोगन के मउत ….दर्जनभर लोगन येकर ले पीड़ित
बेमेतरा। जिला के नवागढ़ ब्लॉक के मोहतरा म डायरिया का कहर छाय हुए हे। इहां डायरिया ले दो लोगोन के मउत हो गे हे। उहे गांव के दर्जनभर लोगन मन येकर ले पीड़ित हे। पीड़ित मन ल नवागढ़ के सामुदायिक स्वास्थ्य केंद्र म भर्ती कराय गेहे, जिहां उंखर इलाज चलत हवय। ये बीमारी के वजह […]
Related Posts
Nothing found!
It looks like nothing was found here!


text:
हमन डोंगरी अऊ खेत मन मं हाथी के पांव के चिन्हा ला खोजत किंजरत रहेन.
हमन ला मिलिस ओदा भूईंया मं थारी ले बड़े चिन्हा.जुन्ना चिन्हा मन धीरे-धीरे उधरे ला धरत रहिस. दूसर गऊर करे चीज. जेन ह ये जानवर के आरो करत रहिस तेन मन मं मनमाफिक अच्छा खाना अऊ अब्बड़ अकन लीद. ओकर पांव के आगू मं आय पथरा के खंभा, तार बाड़ा, रुख-रई, गेट ह बिखरे परे रहिस...
हमन हाथी के ये जम्मो फोटू लेय ला छोड़ दें. मंय अपन सम्पादक करा हाथीपाँव के चिन्हा के फोटू ला भेजेंय. वोहा उम्मीद ले भरे जवाब देवत कहिथे, “उहाँ हाथी आय रहिस होही? मंय मनौती करत रहेंव के ओकर उम्मीद के मुताबिक झन होवय.
काबर के कृष्णागिरि जिले के गंगानहल्ली बस्ती मं मंय सुने रहेंव, इहाँ के हाथी मन के आशीष देय सेती केला मांगे के कउनो सम्भावना नई ये. मंदिर के हाथी मन के रोज के अइसने रोज के आदत हो सकत हे. ये वोमन के जंगल मं रहैइय्या कका-बड़ा के भाई आंय अऊ जियादा करके ये मन भूखाय रथें.
मंय दिसंबर 2021 मं तमिलनाडु के कृष्णागिरी जिले के रागी कमैइय्या किसान मन ले भेंट होय बर गेय रहेंय, अऊ मंय बिनचाहे हाथी के रद्दा डहर आगेंव. मंय सोचत रहेंव के ओमन ले खेती ला लेके चर्चा होही, कुछु अइसने रहिस. मंय सुने रहेंव के खेतन मन मं अपन घर बर वो मन बहुतेच रागी कमावत हवंय, फेर देखेंव वो मन के हिस्सा मं हाथी ले जियादा नई आवत रहिस. कमती कीमत (35 ले 37 के जगा 25 ले 27 रुपिया किलो) बदले मौसम, भारी बरसात के बीच एला कमाना कठिन आय अऊ ओकर ऊपर हाथी के सूंड अऊ दांत किसान के कनिहा ला टोर दे हे.
आनंदरामु रेड्डी बताथे, "हाथी अब्बड़ हुसियार होथे“ वो मन सिख गे हंवय के कइसने बाड़ा रस्सी अऊ तार ला धरना हे, वो मन बिजली बाड़ा के तोड़ घलो जानथें, बिजली बाड़ा ला रुख-रई ले शॉर्ट-सर्किट कर देथें, वो मन ला हमेशा गोहड़ी बना के देखे जा सकत हे. आनंद हा डेंकानिकोट्टई तालुक के वाड्रा पलयम के एक झिन किसान आय जेन हा हमन ला मेलागिरी रिजर्व फॉरेस्ट इलाका के तीर तक ले ले जाथे. ये हा कावेरी उत्तर वन्यजीव अभयारण्य के हिस्सा आय.
कतको बछर ले हाथी जंगल ले निकल के खेत मं आवत हवंय. पचीडरम के गोहड़ी रागी के फसल ला खाके अऊ बचे खुचे ला रौंदत गांव मन मं चले जात रहिन. एकर सेती किसान मन एकर जगा पताल, गेंदा, गुलाब जिसने खेती ला अपनाय ला लगीन. वो मन के मानना आय के बजार मं एकर दाम मिलथे अऊ हाथी मन घलो ये ला नई खाये. “2018-19 मं बिजलीबाड़ा आय के बाद ले हाथी गोहड़ी नई आवत हे फेर कुछु नई होईस.”
वो हा मोला धीरज धराथे, “एंर्रा हाथी मन ला रोकव, मोट्टाई वाल, मखाना, गिरी...फेर ओमन के भूख वो मन ला हमर खेत मन मं ले आथे.”
तमिलनाडु के कृष्णागिरी अऊ धर्मपुरी जिला के मानद वन्यजीव वार्डन एस.आर. संजीव कुमार कहिथे “उत्तम जंगल, मनखे-हाथी लड़ई के माई कारन मन ले एक आय." एक अनुमान के मुताबिक अकेल्ला कृष्णागिरी मं 330 गांव ये समस्या ले जुझत हवंय.
मोर ये इलाका के घूमे ला आय के बाद एक ठन जूम कॉल मं संजीव कुमार जेन ह केनेथ एंडरसन नेचर सोसाइटी (केएएनएस), एक ठन वन्यजीव संरक्षण एनजीओ के संस्थापक अऊ पूर्व अध्यक्ष घलो आय – कुछेक जानकारी दीस। स्क्रीन मं हाथी के अकार बरोबर करिया धब्बा अचंभित कर देथे. वो हा कहिथे, “ये हरेक करिया धब्बा हरेक गाँव ला बताथे जिहां ये लड़ई होवत रथे, अऊ ये आंकड़ा फसल नुकसान के दावा ले लेय गे हवय.
पूर्वोत्तर मानसून के ठीक बाद जब फसल लुये बर तियार हो जाथे त हाथी मन हमला करथें. “हर बछर 12 -13 मनखे मारे जाथें (कृष्णागिरी जिला मं) दिसंबर अऊ जनवरी मं ये ह जियादा रथे. खासकर के रागी लुये के बखत हाथी घलो मारे जाथें. “बदला मं, एकर अलावा पटरी, सड़क के हादसा मं धन खुल्ला चूंआ मं गिरे ले अऊ बरहा सिकार सेती लगाय गेय करंट के चपेटा मं आके मारे जाथें.”
संजीव बताथे, “हाथी मन सैकड़ा ले जियादा किसिम के कांदी, रुख-राई, डारा-पाना ला खाथें, पकड़े-धरेगे हाथी मन के निगरानी करत हमन देखथन के ये मन दू सो किलो कांदी अऊ दू सो लीटर पानी पी डारथें. फेर, जंगल मं अलग-अलग मौसम मं एकर मात्रा अलग-अलग होथे एकर सेती वो मन के सरीर घलो अलग-अलग हो सकत हे.
ये मन ला छोड़, छतियानासी (लेनटाना केमरा) हासुर जंगल के 85 ले 90 फीसदी इलाका मं बगरे हे. ये फूलवाला पौधा हा तेजी ले जामत बगरथे जेन ला गाय, बकरी धन मवेशी मन नई खावें. बांदीपुर अऊ नागरहोल मं घलो अइसनेच हवय. सफारी के रद्दा ले छतियानासी ला साफ कर दे गे हवय जेकर ले हाथी उहाँ कांदी खाय बर आंय अऊ वोमन ला देखे जा सकय.”
छतियानासी हा हाथी मन के जंगल ले निकले के माई कारन आय, संजीव के तर्क आय. एकर अलावा रागी के रसदार सुवाद हाथी मन ला लुभाथे. “मंय घलो हाथी होतेंव त खाय ला आतेंव.” मरद हाथी खासकर येला खाय बर धावा बोल देथे. काबर के 25 ले 35 बछर के उमर ह ये मन के तेजी ले बाढ़े के रइथे, येहिच मन आंय जेन मन अतका आफत मोल ले लेथें.
फेर मोट्टाई वाल नहीं। ये ह सियान आय अऊ अपन सीमा ला जानथे. संजीव ला लागथे के वो हा 45 पार अऊ 50 के तीर हे, वो हा वोला 'सबले मयारू' हाथी कहिथे. "मंय एक ठन वीडियो देखेंव जेन मं वो हा मस्त हे." (मस्त ह मरद हाथी मन के एक ठन जैविक अऊ हार्मोनल वृद्धि ले संबंधित हालत आय जेन ला सामान्य अऊ स्वस्थ दूनो माने जाथे, एकर मतलब ये घलो आय के वो मन दू-तीन महिना उतइल हो सकत हवंय)" आमतउर ले वो मन हिंसक हो सकत हवंय, फेर मोट्टाई वाल अब्बड़ सांत रहिस. वो हा कतको जुग ले हाथी मन के गोहड़ी मं रहिस अऊ कलेचुप कोंटा मं ठाढ़े रहिस. वो हा दुनिया देखे हवय.”
संजीव के अनुमान के मुताबिक वो हा 9.5 फीट ऊँचा होही, वजन 5 टन. “वोकर एक विस्वास के संगी हवय, माखाना, अऊ वो मन अपन जांवर जोड़ी मन संग मस्ती करथें.का ओकर लइका मन होंही, मंय पुछ्थों. संजीव हँसत कहिथे, “बहुतेच अकन होना चाही.”
अब जब अतक बिकास हो गे हे त हाथी मन काबर खेत मं धावा बोलथें? संजीव कुमार ये ला मोट्टाई वाल के सरीर के जरूरत ले जोर देथे. “वोला इहाँ आके बहुत बढ़िया खाय ला मिलथे - रागी, पनस, आम - अऊ खा के जंगल लहुंट जाथे.” अऊ दूसर मरद हाथी मन गोभी, बीन्स, फूलगोभी खाथें. जेन हा बिदेसी किस्म के आय अऊ जेन ला उगाय मं कीटनासक बऊरे जाथे, संजीव कहिथे.
"तीन बछर पहिली ये बखत ह बनेच खराब रहिस. पताल अऊ बीन्स कमैइय्या किसान मन ला भारी घाटा उठाय ला परिस. हाथी जतक खाथे तेकर पांच गुना जियादा नुकसान करथे.” जियादा ले जियादा किसान मन अइसने फसल लगाय ला सुरु करथें जेन हा हाथी ला झन लुभावे. मोट्टाई वाल अऊ ओकर संगवारी मन इलाका के खेती करे ला बदल देवत हवंय.
कतको बछर ले हाथी जंगल ले निकल के खेत मन मं आवत हंवय. पचीडरम के गोहड़ी रागी ला खाय के बाद गाँव मं आ जावत रहिन
*****
'हमन ला पहिली
मुआवजा मिलत रहिस. अब अफसर मन फोटू खिंचथें
फेर हमन ला कऊनो पईसा नई मिलय'
गंगनहल्ली के गुमलापुरम गांव के किसान विनोदम्मा
गोपी शंकरसुब्रमणि अइसन चुनिंदा लोगन मन ले एक झिन आय जेन ह मोट्टाई वाल ले एकदम पास ले मिले हवय. गोलापल्ली ले आधा घंटा के रद्दा मं बसे गैर-लाभकारी संगठन नवदर्शनम जिहां हमन अपन पहुनईय्या गोपकुमार मेनन के रहत हवन तिहां एक दिन सुत बिहनिया अपन कुरिया के फेरका ला खोलिस.
गोपी ह जेन संगवारी ला देखे के उम्मीद करे रहिस तेन ह एक हाथी रहिस लंबा-चऊड़ा अऊ लजकुरिया. मोट्टाई वाल जेन ह तुरते आंखी ले ओझल होगे. डोंगरी मं बने अपन सुंदर घर के परछी मं बइठे गोपी हमन ला कतको कहिनी सुनाथे. कुछु रागी के त बाकी हाथी मन के.
एयरोस्पेस इंजीनियर गोपी ह तकनीकी ला छोड़ अनाज उगाय डहर आगे हवय. वो हा गुमलापुरम के गंगनहल्ली गांव मं नवदर्शनम ट्रस्ट के 100 एकड़ जमीन मं कतक बछर ले रहत काम करत हे. ये ट्रस्ट ह इहाँ के रहैय्या, देखे अवैय्या अऊ कार्यशाला के सहयोग ले चलथे. "हमन बड़े योजना नई बनावन, हमर करा बड़े बजट नई ये, हमन येला सुभीता के अऊ छोटे रखे के कोसिस करथन.” वो मन के काम मं सबले बढ़िया सहकारी समिति हवय जेन मं तिर-तिखार के गाँव के बासिन्दा मन सामिल हवंय. छोटे जोत अऊ साल भर मं खेती के कुछेक महिना लागथे, जिए-खाय बर ओ मन ला जंगल के आसरा रहे ला परय.
गोपी कहिथे, हमन 30 घर जेन मं सबले जियादा गगनहल्ली गाँव ले रहिन तेन मन ला जगह अऊ अनाज ला गुणवत्ता पूर्ण बनाय के जानकारी देन, अऊ आज वो मन ला जंगल जाय के परम्परा ले दूर कर दे हवन. अब ये मन के घर मं सबले जियादा रागी कमाय जाथे, जेन हा बांचथे तेन ला बेचे जाथे.
12 बछर ले नवदर्शनम मं काम करत गोपी हा जेन चिन्हारी बदलाव देखे हे वो ह रागी के किसम आय - देशी ले लेके कमती दिन के संकर किसम तक, जेन ला 4-5 महिना ले 3 महिना कर दे गे हवय. सूखा जमीन मं जेन फसल जतके जियादा दिन रथे तेन ह ओतकी पौष्टिक होथय. नतीजा ये होथे के मनखे ह रागी के एक के बदले दू कऊरा खा लेथे. "ये हा एक ठन बड़ा अंतर आय."
फेर किसान ह तेजी ले उगे फसल ला छोड़ देथे काबर के ये ह जियादा दिन तक ले रखे नई जा सकय. एकरे साथ बजार मं घलो एकर मनमाफिक दाम नई मिलय. गोपी कहिथे, ''एकर अलावा, किसान मन ला अपन खेती मं तालमेल बिठाय ला लगही,” फेर सब्बो झिन मिलके रखवारी करत हंवय और कोनो एक कोंटा ले नारियावत हवय अऊ दूसर कोंटा मं त फसल ला हाथी ले दूर रखे जा सकत हवय. फेर सब्बो मन अपन फसल लू ले हवंय त हाथी तोर करा आही...”
हमार बातचीत सुंदर पक्षी मन के अवाज के संग रुक जाथे. सिटी बजत हावय,हँसत-गावत हंवय, मानो जइसने वो मन घलो जंगल के अपन बात ला रखे ला चाहत हंवय.
मंझनिया खाय के बाद हमन ला पालक के झोर संग रागीमुड्डे - कुरकुरा मूंगफली अऊ रागी के लाडू परोसे जाथे. ये ला दू माई लोगन - विनोधम्मा अऊ बी मंजुला - बनाय रहिन ये मन कन्नड़ मं बोलत रहिन (जेन ला मोला गोपी हा अनुवाद करके बतावत रहिस). वो मन बताथे बरसात अऊ हाथी के बीच हमर बनेच अकन रागी खतम होगे.
हमन ला वो मन बताथें, वो मन रोज रागी खाथें, अऊ लईका मन ला घलो खवाथें, जब तक ले वो मन भात खाय ला सुरु नई करंय. बाजरा ला साल भर सेती कोठी मं भर लेथें अऊ जरुरत के मुताबिक बऊरथें, फेर ये बछर फसल खराब होय के सेती ये ला आगू बोय मं मुस्किल होवत रहिस.
ये दूनो माईलोगन मन नवदर्शनम के तीर के गंगनहल्ली गांव के रहैय्या आंय अऊ मंझनिया खा के अभिचे - अभिचे लहूँटे हंवय. विनोधम्मा करा 4 एकड़ अऊ बी मंजुला करा डेढ़ एकड़ खेत हवय जेन मं रागी, धान, फल्ली अऊ सरसों कमाथे. मंजुला कहिथे, जब बेमौसम बरसात हो जाथे त खेत मं खड़े रागी बीजा मं जरी आ जाथे. अऊ फसल बरबाद हो जाथे .
एकर ले बचे बर विनोधम्मा के परिवार हा जल्दी मशीन ले लुये अऊ मिझे के फइसला करे हे. वो हा हाथ ले हवा मं इसारा करथे, अऊ ओकर हावभाव ह भासा के समझ मं कमी ला खतम कर देथे.
जानवर-मइनखे के लड़ई बाबत ओकर पीरा बिना अनुवाद के झलक जाथे. “पहिले हमन ला मुआवजा मिलत रहिस. अब वो (अफसर) मन फोटू खींचथें, फेर हमन ला कोनो पइसा मिलत नई ये.”
एक ठन हाथी कतक खा सकत हवय? बहुतेच जियादा, गोपी कहिथे. सुरता करत कहिथे, एक घाओ दू हाथी दू रात मं 10 बोरी रागी खा गिन जेकर कीमत 20 हजार ले जियादा रहिस. “एक हाथी एक पईंत मं एक कोरी एक पनस अऊ गोभी...”
फसल बचाय बर किसान के नींद उड़ा गे हे. गोपी सुरता करथे, रागी के बखत दू बछर तक ले मचान मं बैइठे रात-रात भर हाथी के निगरानी करत रहिस. वो हा कहिथे, ये हा कठिन जिनगी आय, अऊ बिहनिया तंय मात दे देथस. नवदर्शनम के लगालगी के संकेरा अऊ घुमाव भरे सड़क मं हमन ला कतको मचान देखे ला मिलथे. कोनो पक्का हवय, कोनो अलवा जलवा तियार हे. फेर सब्बो मं टीन के डब्बा ले बने घंटी लगे हे जेन मं लगे रस्सी ला खिंच के बजा के दूसर ला हाथी आय के आरो देय जाथे.
असली आफत तेन बखत सुरु होथे जब हाथी मन कोनो तरीका ले फसल मं धावा बोल देथें. गोपी सुरता करत कहिथे, “हमन कुछु नई करे सकन जब वो ह आथे, हमन पटाखा फोड़ेंन, सब्बो कुछु करेन फेर वो ह अपन मरजी जइसने चहिस तइसने करिस.”
गंगानहल्ली इलाका मं अब एक ठन अलकरहा समस्या हवय: वन विभाग के हाथी के बाड़ा ह नवदर्शनम के बनेच तीर ले आके खतम होथे, जेकर ले एक ठन अंतर बन गे हे जेन हा हाथी ला वो मन के खेत तक ले जाथे. अऊ एकरे सेती एक बछर मं खेत मं हाथी के धावा एक कोरी हबर जाथे, ये ह हरेक रतिहा होथे जेन बखत फसल लुये के लईक हो जाथे.
“बाड़ा के दूनो पार के मन मार खावत हंवय. जब तंय सुरु (हाथी बर बाड़ा) करथस,तंय रोक नई सकस.” गोपी अपन ऊँगली ला हिलावत अपन मुड़ी ला खजवाय ला लगथे.
*****
'मोर घरवाली मोर चेहरा घेरी बेरी देखे ला चाहत
हवय'
फसल ला बचाय हाथी के निगरानी मं लगे 60 बछर के किसान हा सुनवाई मं नेशनल ग्रीन ट्रिब्यूनल जज ला कहिथे
कतको कारन ले हाथी-मनखे के लड़ई के स्थायी समाधान के जरूरत हवय. सबले पहिली, हाथी के समस्या के पैमाना हा हाथी जइसने बड़े आय. वैश्विक स्तर मं एक शोध मं फ्रंटियर्स इन इकोलॉजी एंड इवोल्यूशन (जेन हा प्रबंधन रणनीति मन के समीक्षा करथे) कहिथे, दुनिया के एशियाई और अफ्रीकी हाथी रेंज के देश के 1 अरब 20 करोड़ मन रोज के 1.25 अमरीकी डालर (भारत के 97.06 रुपिया) ले कम मं गुजारा करथें.” कोंटा मं फेंकाय ये समुदाय मं ला हाथी जइसने दीगर प्रजाति मं के संग "जमीन अऊ संसाधन मं बर तेजी ले मुकाबला करे बर मजबूर करे जाथे.”
मानद वन्यजीव वार्डन संजीव कुमार कहिथे, भारत के 22 राज मं हाथी ले मुठभेड़ होथे जेन मं तमिलनाडु, कर्नाटक, केरल, उड़ीसा, पश्चिम बंगाल, छत्तीसगढ़ अऊ असम प्रमुख आंय.
पर्यावरण, वन अऊ जलवायु परिवर्तन मंत्रालय द्वारा राज्यसभा मं प्रस्तुत करेगे आधिकारिक आंकड़ा ले पता चलथे के तीन साल ले घलो कम समे मं - अप्रैल 2018 ले दिसंबर 2020 तक - 1,401 मनखे अऊ 301 हाथी मन के एकर ले मौत हो गे.
कागज मन मं किसान के नुकसान के भरपाई करे के हरेक मंशा हवय. वन, पर्यावरण अऊ जलवायु परिवर्तन मंत्रालय के प्रोजेक्ट एलीफेंट डिवीजन द्वारा जारी 2017 भारत सरकार के एक ठन दस्तावेज में कहे गे हवय के अनुशंसित मुआवजा अनुमानित फसल के नुकसान के 60 फीसदी होना चाही. अऊ वो हा ये घलो कहिथे, "फेर मुआवजा फसल कीमत के 100 फीसदी के करीब हवय त किसान ला अपन फसल बचाय बर कोनो प्रोत्साहन नई मिलय."
के. कार्तिकेयानी, भारतीय वन सेवा (आईएफएस) अधिकारी अऊ सहायक वन संरक्षक, वन्यजीव वार्डन कार्यालय, होसुर, मोला बताथे के होसुर वन प्रभाग मं सालाना 200 हेक्टेयर ले जियादा फसल के नुकसान होथे. वो हा कहिथे,“वन विभाग ला किसान मन ले ओकर फसल मुआवजा के मांग के 800 ले 1000 तक आवेदन मिलथे। अऊ सलाना भुगतान 80 लाख ले 1 करोड़ के बीच होथे,” ये मं हर मनखे के मऊत बर 5 लाख लाख सामिल हवय - ये इलाका मं हर बछर हाथी के हमला मं 13 झिन मारे जाथें.
कार्तिकेयानी बताथे, "एक एकड़ बर अधिकतम मुआवजा 25,000 रुपिया हवय." "दुर्भाग्य ले एक बागवानी फसल बर ये हा बने नई ये काबर ये किसान मन ला प्रति एकड़ 70,000 रुपिया ले जियादा के नुकसान होथे.”
येला छोड़, मुआवजा के दावा बर, किसान ला कागजी कार्रवाई जमा करे ला परही, कृषि या बागवानी अधिकारी (जइसन मामला हो) ले खेत के जाँच करवाय ला होही, एकर बाद ग्राम प्रशासन अधिकारी (VAO) ले अपन जमीन के दस्तावेज के जाँच अऊ प्रमाणिकरन कराय ला होही, अऊ आखिर मं, वन रेंज अधिकारी हा मऊका जाके फोटू खींचथे. फेर तब जिला वन अधिकारी (डीएफओ) मुआवजा देय के मंजूरी देथे, फेर होइस हवय त.
खराब बात ये आय के 3 ले 5 हजार के मुआवजा बर किसान ला अगोरत रहे ला परथे कतको बखत त 3 फसल लेय के बाद मिलथे. कार्तिकेयानी कहिथे, “एकर ले बढ़िया ये आय के रिवॉल्विंग फंड के इस्तेमाल करे जाय और मामला ला तुरते निबटा देय जाय."
संजीव कुमार बताथे, ये लड़ई ला हल करे ले न सिरिफ लोगन के जिनगी अऊ किसान के फसल ला बचाय जा सकही, फेर वो मन के जिनगी सुघर होही, राज सरकार के वन विभाग हा सद्भावना घलो हासिल करे सकही.वो हा कहिथे," अभू तक ले हाथी मन के संरक्षण के बोझा कृषिविद मन बोहोय हवंय."
संजीव हा मानथे के महिना-महिना रात-रात भर जाग के फसल के रखवाली कोनो मजाक नई ये, ये हा किसान ला बांध के रख देथे. नेशनल ग्रीन ट्रिब्यूनल (एनजीटी) के बईठका मं जज ले एक झिन किसान के कहे सुरता करत कहिथे, 'मोर घरवाली मोर चेहरा घेरी बेरी देखे ला चाहत हवय.' किसान के उमर 60 बछर ले जियादा हो गे हे, संजीव सुरता करथे, ओकर घरवाली ह ओकर दूसर संग सम्बन्ध के शक करत रहिस.
किसान के गुस्सा वन विभाग बर मुसीबत बन गे हवय. संजीव कुमार कहिथे, "वो मन अपन गुस्सा ला वन विभाग डहर निकालथें. वो मन दफ्तर ला तोड़ दिन, सड़क रोकिन अऊ करमचारी मन संग खराब वेवहार करिन. ये ह वन विभाग ला दुरिहा कर देथे अऊ ओ मन के काम मं आर काटथे."
मइनखे-हाथी के लड़ई के कीमत आर्थिक, परिस्थितिक अऊ मानसिक रूप ले घलो चुकाय ला परथे. कोनो कारोबार करे ला सोचव, ये ला जानत के वोला कोनो दिन खाली करे धन घटाय जा सकत हे, ये मं तोर कोनो गलती नई आय
अऊ ये सब मं ले दूसर बात ये के हाथी मन के जान के खतरा घलो हवय. ये ला देखत के 2017 के गिनती मं हाथी मन के संख्या 2,761 रहिस. हमर उपर जिम्मेदारी बाढ़ जाथे. ये हा भारत के हाथी मन के आबादी 29,964 के सिरिफ 10 फीसदी आय.
बदला, बिजली के झटका, सड़क अऊ रेल हादसा ये सब्बो मन छोटे अकन आनुवंशिक जुडाव ले दुरिहा ले जाथें. एक स्तर मं ये हा बिना समाधान वाले समस्या लागथे. सिवाय संजीव अऊ दूसर मन मूर्ति के मदद ले एला खोज लिन...
*****
'हमन बिजली ऊपर भरोसा करके रहे ला बिल्कुल नई चाहन, सौर उर्जा भोरोसा के काबिल नो हे, फेर हाथी मन एकर तोड़ निकल ले हावंय.'
एस.आर. संजीव कुमार, कृष्णागिरी अऊ धर्मपुरी जिला के मानद वन्यजीव वार्डन
संजीव कुमार कहिथे, कृष्णागिरी जिला के मेलागिरी मं हाथी बाड़ा के विचार दक्षिण अफ्रीका के एडो हाथी राष्ट्रीय उद्यान ला देख के आइस. मोला "रमन सुकुमार, 'भारत के हाथी आदमी' ह एकर बाबत बताईस. उहाँ वो मन बेकार परे रेल लाईन अऊ उड़नखटोला तार के उपयोग करे रहिन. अऊ जब वोमन बाड़ा लगा दिन, तब ले लड़ई ख़त्म होगे. संजीव हा Addo उद्यान के रास्ता ला अपनाइस.
तब तक ले होसुर वन विभाग ह हाथी ला जंगल ले बहिर नई निकले अऊ खेत ले दुरिहा रखे के कतको उदिम करिस फेर वो ह सफल नई होईस. जंगल के सरहद के चारों तरफ बड़े-बड़े खंचवा बनाय गे. ओ मं पारम्परिक सौर बाड़ा, नुकीला चीज ले रोके के उदिम करे गे, इहाँ तक ले अफ्रीका ले कुछेक काँटावाला रुख मांगे गीस, फेर कऊनो काम नई आईस.
संजीव बताथे, होसुर डिवीजन के उप वन संरक्षक के रूप मं जब आईएफएस दीपक बिल्गी ला तैनात करे गे रहिस ते बखत एक सफलता मिले रहिस. बिल्गी ह ये बाबत मन ले धियान दिस, एकर सेती पइसा जुटाईस, कलेक्टर ले बात करिस, अऊ "हमन प्रयोग के तऊर ले बाड़ा लगाय के फइसला करेन."
मजेदार बात ये हवय के हाथी के ताकत कतक रथे, येकर बारे मं जियादा आंकड़ा नई ये. फेर एक हाथी के वजन कतक होथे धन जियादा मन कतक धक्का दे सकत हांवय. एकर बर मुधुमलाई मं कुमकी हाथी संग परिक्छ्न करे गे. ये मन ले एक ठन मूर्ति नांव के 5 टन के, बिना दांत वाला हाथी – जेन हा कतको के जान लेय सेती कुख्यात रहिस जब तक ले विभाग ह ओकर पुनर्वास नइ करे रहिस.ओकर बूता बाड़ा के तार के जाँच करना रहिस जेकर ले मइनखे-हाथी के लड़ई ला कम करही.
संजीव कहिथे, "तंय ओकर बीते जिनगी के अनुमान नई लगाय सकस, काबर के वो हा बने अच्छा तरीका ले सिख गे रहिस. वो हा बनेच सीधा अऊ सांत हो गे रहिस. अब मूर्ति ह रिटायर हो गे हे – मोला बताय गीस के हाथी मन के रिटायर होय के उमर 55 बछर आय–रहे खाय पिये के संग एक अच्छा जिनगी जिथें. इहाँ तक ले के ओकर भोग के बेवस्था घलो हवय. अब जंगल मं अब ओकर कोनो काम नई ये, धन वोला जंगल जाय के इजाजत नई दे जाय काबर के जवान हाथी मन संग अधिकार बर लड़ई करहीं.
मूर्ति ले ये तजुरबा होईस के कुछेक सरत सइत हाथी के जियादा ले जियादा ताकत 1,800 किलो आय, मूर्ति संग होय ये तजुरबा ले पहिली दू किलोमीटर के बाड़ा बनाय गीस, जेन हा आनंद के घर ले जियादा दुरिहा नई रहिस.
“ये कोसिस ले हमन बनेच अकन सीखेन. सिरिफ हफ्ता भर मं मोत्तई वाल के संगवारी मखाना ह येला टोर डारिस. हमन ला फेर ये ला बनाय ला परिस, जेन हा पहिली ले 3.5 गुना जियादा मजबूत हवय. तार के डोरी पहिली ले बनेच मजबूत हवय अऊ 12 टन के बोझा ला झेल सकत हवय, यानि ये डोरी ले दू ठन हाथी ल उठा सकत हन.”
संजीव कहिथे, दीगर मॉडल मन के बनिस्बत ओकर बाड़ा कभू टूटय नई. ये ह कारखाना मं बने हवय, जेन ह स्टील - के ताकत वाला कंक्रीट पोस्ट अऊ स्टील वायर रोप स्ट्रैंड ले तियार करे गे हवय. हाथी, खंबा धन तार ला तोड़ नई सकेंय। वो एकर ऊपर चढ़ सकत हे। "ये ह हमन ला समस्या वाला इलाका ला खोजे अऊ ओकर खास निदान खोजे के मऊका देथे. हमर टीम हा फसल खा के निकलत धन लहुंटत ये हाथी ला अपन कैमरा मं कैद करिन अऊ वो ला देखके ओकरे अधार ले सुधारकरिन. "कभू -कभू हाथी आथे अऊ हमन ला दिखा के चल देथे के हमन ला अऊ काम करे के जरुरत हे,” संजीव हांसथे.
बिना बिजली वाले लोहा ले बने ये बाड़ा के लागत 40 लाख ले 45 लाख एक किलोमीटर पाछू आय. जिला के कलेक्टर ह कुछेक निजी क्षेत्र के मदद के संगे संग राज सरकार के तमिलनाडु इनोवेटिव इनिशिएटिव्स योजना के तहत पहिली 2 किलोमीटर अऊ बाद मं 10 किलोमीटर बाड़ा बर खर्चा ऊठाईस.
25 किलोमीटर के जेन बाड़ा लगाय गे हवय, वो मं 15 बिना बिजली वाला आय, अऊ 10 बिजली वाला (सौर ऊर्जा के संग) हाथी प्रूफ बाड़ा हवय. ये मं 10,000 वोल्ट के डीसी करंट रथे जेन ह हर सेकंड मं बनत रहिथे. संजीव बताथे, "एला छुए ले हाथी नई मरय.” बिजली करेंट के मतलब 230 वोल्ट एसी ले आय जेन हा हमर खेत अऊ घर मं उपयोग करे जाथे. एला अइसन बनाय जाथे के घर मं इस्तेमाल होवैय्या करंट के हज़ारवां हिस्सा होथे नई त ये हा वो मन ला मार डरही."
जब डीसी वोल्टेज 6,000 वोल्ट तक गिर जाथे, (जइसे अगर कउनो रुख-रई बाड़ मं गिर गे) त हाथी ह बिना तकलीफ पार कर जाथे. अऊ भूखाय मरद हाथी ये खंबा ला तोड़ देथें," संजीव मानथे," ये समझना मुश्किल आय के ओकर दिमाग में का चलत हे.”
“हमन बिजली ऊपर पूरा भरोसा करके नई रहे ला चाहत हवन. सौर बिजली भरोसा के काबिल नई हवय.” फेर हाथी मन घलो ये बिजली के तोड़ निकाल ले हंवय. वो मन करंट कइसे नई लगय तेन ला जान डरे हवंय. वो मन रुख धन ओकर डंगाल ला बाड़ा मं डाल देथें जेकर ले सार्ट सर्किट हो जाथे. या फेर एक मरद हाथी अपन दांत ले ये ला तोड़ही, वो हा जान गे हवय के एकर ले वोला बिजली के झटका नई लगय. संजीव हांसत कहिथे," मोर करा एक ठन हाथी के फोटू हावय जेन मं वो ह छोट अकन डंगाल ले गम लगावत रहिस के बाड़ा मं बिजली हावे धन नईं "
*****
'मेलागिरी बाड़ा के सेती हाथी दक्षिण डहर चले गे
हंवय, यह हा बढ़िया बात आय, काबर वहाँ सरलग जंगल हवय
,
जेन ह पूरा रद्दा... नीलगिरी तक फइले हवय.'
के. कार्तिकेयानी , भारतीय वन सेवा अधिकारी
मइनखे-हाथी के लड़ई के कीमत आर्थिक, परिस्थितिक अऊ मानसिक रूप ले घलो चुकाय ला परथे. कोनो कारोबार करे ला सोचव, ये ला जानत के वोला कोनो दिन खाली करे धन घटाय जा सकत हे, ये मं तोर कोनो गलती नई आय. कृष्णागिरी जिला मं कतको पीढ़ि ले रहत अऊ खेती करैय्या मन के ये जिनगी हवय.
संजीव कुमार बताथे के इहाँ के फसल खाय के बाद, फसल मं धावा मरैइय्या हाथी मन बनेच दुरिहा तक जाय ला सीख ले हंवय, अऊ ये हा बीते 15 बछर मं होईस हे. "आरक्षित वन मं एक या दू किलोमीटर के दूरी तय करने वाला मन अब आंध्र अऊ कर्नाटक के करीब 70 धन 80 किलोमीटर तक चले जाथें, उहाँ कुछेक महिना बिताय के बाद लहुंट जाथें." होसुर इलाका जिहां अब्बड़ अकन फसल होथे तिहां हाथी भारी दिखथें, ओ मन स्वस्थ दिखथें अऊ वो मन के कतको लईका हवंय.
जवान हाथी बहुतेच खतरा मोल लेथे. “मंय आरक्षित जंगल ला बहिर होय हाथी मन के मउत के आंकड़ा ला जुटायं अऊ मंय पांय के 60 ले 70 फीसदी मउत जवान मरद हाथी के होथे.
आनंद मोला बताथे, ये बखत हाथी गोहड़ी मन बहुतेच कम दिखत हंवय. बस मोट्टई वाल, मखाना अऊ गिरी। व्हाट्सएप मं वो हा अब तक ले मोला हाथी के धावा के फोटू भेजत रहिथे. आम के टूटे डंगाल, कुचलआय परे केरा के रुख, कुचलआय परे फल अऊ हाथी के गोहड़ी के गोहड़ी. जब वो हा बोलते त शांत होके, कभू नराज नई होवय.
संजीव कहिथे, "अइसन एकर सेती होथे के अगर वो ला गुस्सा आगे त सरकार धन वन विभाग डहर ले चेताय जाथे. वो मन घलो जानथें के मुआवजा मं देरी होते धन आवे नहीं, एकर सेती दावा करे ला छोड़ दे हंवय. अऊ ये ह एक ठन समस्या आय, काबर के आंकड़ा सही नई दिखाय जाय.”
ये लड़ई ले कम करेके एकेच तरीका हाथी मन ला जंगल के भीतरी रखना आय. समस्या तभेच दूर होही जब वो मन के जंगल ला पहिली जइसने लहुंटा दे जाय. “ये हा समाधान के 80 फीसद आय. लैंटाना ले निजात पाना घलो जरूरी हवय."
फेर अब, 25 किलोमीटर के बाड़ा, - जेन हा हाथी - मनखे के आमना–सामना होय के 25 फीसदी आय - लड़ई मं 95 फीसदी के कमी आय हे. कार्तिकेयानी कहिथे, ''मेलागिरी के बाड़ा के सेती हाथी मन दक्षिन डहर चले गे हंवय.ये ह बढ़िया बात आय काबर के ऊहाँ सरलग जंगल हवय, जेन ह सत्यमंगलम अऊ नीलगिरी तक फइले हवय, ये ह वो मन बर बने आय."
मेलागिरी बाड़ा अधिकांश हिस्सा मं बर बाधा आय. "जिहाँ सौर ऊर्जा ले बिजली हावय, तेन हा एक मानसिक रूप ले रोक आय - ये हा वो मन ला सिरिफ छोट अकन झटका देथे, अऊ वो मन ला डेराथे. फेर हाथी हुसियार होगे हे. बाड़ा, धन बाघ के दहाड़ धन अलारम घंटी काम नई करेय.” संजीव कुमार कहिथे, तुमन सब्बो हाथी ला हर बखत बुद्धू नई बनाय सकव.
फेर हाथी हमेसा दू कदम आगू लागथे. जइसने वो मन ला पता चल गे हवय, वो मन लोगन ला सिखावत रहिन के वो मन ला भीतरी कइसे रखे जाए, वो मन छुपे कैमरा तोड़े ला सुरु कर दिन.जइसने संजीव कहिथे, मं अपन स्क्रीन मं फोटू ला देखथों: जेन मं दू हाथी बाड़ा के आगू एके संगरहिन, वो मन साजिस करत रहिन के कईसने रस्सी ला पार करे जाय अऊ रागी तक कईसने हबरे जाय...
लेखक ये रिपोर्ट बनाय बखत गोपकुमार मेनन के मदद, पहुनई अऊ महत्तम जानकारी देय बर अभार जतावत हवय
ये शोध अध्ययन बर अजीम प्रेमजी विश्वविद्यालय के अनुसंधान अनुदान कार्यक्रम 2020 के तहत आर्थिक मदद दे गेय हवय
कवर फोटो (मोट्टई वाल): निशांत श्रीनिवासैया.
अनुवाद: निर्मल कुमार साहू


text:
वाह रे कुभारज बेटा हो, बहुत जस के काम करै हौ, अउ करथौ. तुंहरो तो एक दिन समे आही, तहू मन घला डोकरी-डोकरा होहू, हाथ गोड़ नइ चलही, आंखी कान जवाब दे दिही, लउठी टेक-टेक के चलिहौ, अउ एक दिन टें कर दे हौ, तुंहरो संतान मन जइसे तुमन करै हौ, करथौ, वइसने करही तब तुमन ल कइसे लागही?
ये बात, ये करा एकर सेती उठत हे वइसने कपूत संतान मन आज सपूत बेटा असन जब पितर पाख (पितृ पक्ष) चलत हे तब अपन पुरखा मन के सुरता करत, श्राद्ध तरपन करत हे. जउन अइसन बेटा मन के करतूत ल जानथे तउन मन आपस मं गोठियावत-बतावत कहिथे- देखत हस गा मंडल वहिदे रामनाथ ल, कइसे एक दिन बाते-बात मं बात बढग़े तब अपन बाप ला डंडे-डंडा बजेड़े रिहिस, कलहर-कलहर के मरगे ओ सियनहा एक दिन. आज बड़ा सपूत बनथे, श्राद्ध तरपन करत हे, अब अोला गया (तीर्थ स्थान) लेगहू काहत हे.
तब दूसर सियनहा कहिथे- अरे काला का कहिबे भइया, ये कलजुग हे कलजुग, ये बेटा मन संतान नोहय, चंडाल हे गा, चंडाल. मोरो बेटा एक दिन अइसन जहर उगले असन बहू के बात मं आके अइसे उल्टा-पुल्टा सुना दिस ते मैं कट खाके रहिगेंव. उलट के जवाब देवत नइ बनिस, देतेंव, तब ओकरे सही मोरो हाल होय रहितिस. इही पाके देख रे आंखी सुन रे कान, कस कले चुप रहिगेंव.
Betul Borewell News : Tanmay Sahu तक नहीं पहुंच सका है बचाव दल, 3 दिन से Rescue Operation जारी
Assam News : जंगली हाथियों को छेड़ना पड़ सकता था भारी, Police ने शरारती युवक को किया गिरफ्तार
Vidisha Accident News : तेज रफ्तार पिकअप ने किसानों को कुचला, गुस्साए ग्रामीणों ने गाड़ी में लगाई आग
Betul Tanmay Rescue Operation : अंतिम दौर में पहुंचा तन्मय रेस्क्यू ऑपरेशन | Latest News | MP News
Betul Borewell Rescue : Tanmay Sahu का नहीं मिल रहा Response, Rescue Operation जारी | MP Latest News
Indore Police Commissioner System : 1 साल में इंदौर में क्या हुआ बदलाव, अपराध का ग्राफ गिरा या उठा?
Betul Borewell Rescue : तन्मय के रेस्क्यू Operation में चट्टान बन रहीं बाधा | Latest News | MP News
Bhopal : नियुक्ति की मांग को लेकर चयनित शिक्षक पहुंचे BJP Office | Latest Hindi News | MP News
Criminals | बेटे ने कुल्हाड़ी से हमला कर पिता को उतारा मौत के घाट | Mandla Latest News । Crime News
MP News : 'मिशन 2023' में जुटी MP BJP, Gwalior-Chambal Division में BJP की बड़ी बैठक
Police Commissioner System के 1 साल पूरे, गृहमंत्री Narottam Mishra का ने किया ये दावा । MP News
दूनो सियान के गोठ-बात चलत राहय, अपन-अपन बेटा मन के चारी-चुगली करत राहय, ततके बेर कते कोती ले टहलत खेदू महाजन आगे. ओकर मन तीर बइठके तम्बाकू रगड़े ले धर लिस. बने रमंज लिस तहां ले ओ सियनहा मन ल बनाय खैनी ल देथे. मुंह में दबा लिस तहां ले फेर शुरू होगे उही कथा. खेदू कहिथे- एक ठन अलकरहा खबर हे गा|तब वोमन पूछथे-कोनो घटना, दुरघटना होगे हे कोनो मर-सर गे हे ते कोनो कोती बाढ़ आगे हे? अरे वइसन खबर नइहे गा? तब का खबर हे भई, बने फोर के बता तब न जानबो. तब खेदू बताथे- अरे खबर हे के एक झन करोड़पति, उद्योगपति हे तेकर बेटा हा ओला हाथ धर के घर ले बाहिर निकाल दिस.
– अतेक बड़े मनखे ला काबर निकाल दिस, काबर अइसन करिस होही ओहर, कुछु जबर बात होही?अरे कोनो जबर बात नइहे ददा हो मोर, अपन गोसइन के बात ला मान के अइसन करे हे. पहि ली तो बेटा-बहू मन अड़बड़ सेवा करत रिहिन हे ओकर. इही बीच बहू अइसे पासा फेंकिस ते ससुर के नांव मं जतका संपत्ति रिहिसे तउन ला अपन नांव करवा लिस . जब दार गलगे, संपत्ति के मालिकाना हक ओकर मन के नांव आगे तेकर बिहान भर शकुनि चाल चल दिस. ओ सियान हा माथा धर के रोये ले धर लिस. आखिर म जीयत भर वृद्धाश्रम मं रिहिस. एक दिन मरगे तहां ले किरिया करम करिस. अब पितर-पाख मं ओला तरपन करत हे.
अउ सुनव मजेदार बात- अब तो तरपन के आड़ मं कउंवा मन ला नेवता देथे. कहां-कहां के कउंवा सकला जथे ओकर बारी मं, बियारा मं, जिहां कउंआ दिखथे तिहां ओमन ला सोहारी, बरा, रसगुल्ला, बालूसाही बांटथे. ये बेटा के अइसन करनी ला देख के सब हांसथे ्उ कहिथे- देखत हव गा ये हेरौठा, चंडाल बेटा ला जीयत रिहिसे तब घर ले अइसे हटकार के निकाल दिस गोसइन के बात मान के जइसे घर के कचरा ला घुरवा मं फेके जाथे. आज उही ददा जब सरगवासी होगे तब ओकर नांव ले के, ओकर सुरता मं कउंवा मन ला खीर-पुड़ी खवावत हे. धन हे अइसन कलजुगी बेटा मन ला.
खेदू कहिथे- कोन कहिथे के कउंवा मन ला खवाय-पियाय मं परलोकवासी आत्मा मन ला शांति मिलथे, ओमन परसाद पाथे. कतको झन कहिथे- बाम्हन भोज कराय ले घला पितर मन के आत्मा आथे. कतेक अंधविश्वास के शिकार होगे हे मनखे? अरे जउन शरीर ला तियाग के आत्मा एक घौ निकल गे , ओ तो दूसर जघा जन्म घला ले लेथे. ओहर बच्चा ले जवान घला हो जाय रहिथे तउन का उहां ले कोनो बाम्हन के तन मं आही, भोग खाय बर? ये चाल हे ठगी करे के षडयंत्र हे. धारमिक भावना के शोसन हे. अशिक्षा अउ अज्ञानता के शिकार मनखे मन ल एकर ले उबरे ले परही. कउंवा के भोग लगाय ले पितर ला का मोक्ष मिलही. राम-राम कइसे मछरी कस जाल मं फंसे हे मनखे, अउ शिकारी जीभर के लूटत हे अउ काहत हे जब तक मूरख दुनिया मं जिंदा हे शिकारी मालामाल रइही.
(परमानंद वर्मा छत्तीसगढ़ी के जानकार हैं, आलेख में लिखे विचार उनके निजी हैं.)
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Articles in Chhattisgarhi, Chhattisgarhi